title: 820 Naval Air Squadron

text:
Laivue perustettiin 3. huhtikuuta 1933 Gosportissa 450 lentueesta ja puolikkaasta 445 lentueesta kalustonaan yhdeksän Fairey IIIF:ää.
Laivue sijoitettiin 5. toukokuuta "HMS Courageousille". B-lentue sijoitettiin tammikuussa 1934 "HMS Furiousille" matkaamaan Gibraltarille. Kuusi Fairey IIIF:ää vaihdettiin kesäkuussa Fairey Sealeihin ja joulukuussa koko kalusto kahteentoista Blackburn Shark -koneeseen. Sharkien moottorien epävarmuus aiheutti A-lentueen kaluston vaihtamisen elokuussa 1935 kuuteen Baffiniin Välimerelle siirryttäessä. Baffinit poistettiin laivueesta sen palattua Englantiin helmikuussa 1936. Laivue vastaanotti joulukuussa kalustokseen kaksitoista Shark Mk II:sta. Laivueen kalustoksi vastaanotettiin syyskuussa 1937 Fairey Swordfish torpedopommittajat.
Laivue määrättiin marraskuussa 1938 palvelukseen saapuneelle uudelle tukialukselle "HMS Ark Royalille", minne se siirtyi 11. tammikuuta 1939 ensisijaisena tehtävänään sukellusveneiden torjunta ja vihollisen pinta-alusten etsiminen ja tuhoaminen.


title: 820 Naval Air Squadron

text: Laivue siirtyi kesäkuussa 1940 "HMS Victorious", minä aikana laivueen koneiksi vaihtuivat Fairey Albacoret. Laivue siirtyi "HMS Formidablelle" helmikuussa 1942. Laivue palasi Englantiin marraskuussa 1943 ja lakkautettiin.


title: 820 Naval Air Squadron

text: Laivue perustettiin nopeasti uudelleen ja sen kalustoksi määrättiin 12 Fairey Barracudaa. Laivue siirrettiin "HMS Indefatigablelle" kesäkuussa 1944. Laivueen kalustoksi vaihdettiin syyskuussa 21 Grumman Avengeria sen siirtyessä Kaukoitään.


title: 820 Naval Air Squadron

text: Ceylonille saavuttuaan laivue liitettiin osaksi toista iskulennostoa (). Laivue osallistui Brittiläisen Tyynenmeren laivaston mukana taisteluihin, kunnes palasi Englantiin maaliskuussa 1946, minkä jälkeen se lakkautettiin.


title: 820 Naval Air Squadron

text: Laivue perustettiin uudelleen heinäkuussa 1951 kalustonaan Fairey Fireflyt. Laivue palveli "HMS Indomitablella" ja "HMS Theseuksella" Välimerellä 1952–1953. Laivueen kalusto vaihdettiin 1954 Grumman Avengereiksi ja 1956 Fairey Ganneteiksi. Tuona aikana laivue palveli "HMS Centaurilla" ja "HMS Bulwarkilla". Laivue päätettiin muuttaa helikopterilaivueeksi ja se lakkautettiin 2. joulukuuta 1957.


title: 820 Naval Air Squadron

text: Laivue perustettiin uudelleen jo lakkautuspäivänään "HMS Vernonilla" kalustonaan Westland Whirlwind Mk VII -helikopterit. Laivue siirrettiin "HMS Hermekselle" toukokuussa 1958 toimimaan sukellusveneidentorjuntalaivueena sekä tukemaan erikoisjoukkojen toimintaa. Laivue lakkautettiin lokakuussa 1960.


title: 820 Naval Air Squadron

text: Laivue perustettiin uudelleen 1964 kalustonaan Westland Wessex Mk 1 ja se liitettiin sukellusveneidentorjunta tehtäviin "HMS Eaglelle". Laivueen kalusto vaihdettiin Mk3 versioon 1969 ja se siirrettiin Tiger-luokan helikopteriristeilijä "HMS Blakelle". Laivue palveli "HMS Blakella", kunnes alus poistettiin palveluksesta 1979. Laivueen kalusto päivitettiin useaan otteeseen joulukuussa 1972 Westland Sea King Mk1, Mk2 ja joulukuussa 1980 Mk3.


title: 820 Naval Air Squadron

text: Laivue siirrettiin huhtikuussa 1982 "HMS Invinciblelle", joka purjehti Falklandin sotaan lähteneen osaston lippulaivana. Taisteluiden kuluessa laivue lensi yli 4700 tuntia. Laivue siirrettiin loppuvuodesta 1985 "HMS Ark Royalille" ja sen kalustoksi vaihdettiin helmikuussa 1990 Sea King Mk5. Laivue siirtyi tammikuussa 1993 RFA "Olwenille" ja RFA "Fort Grangelle" tukemaan brittijoukkojen operaatioita Bosniassa (operaatio Grapple). Laivue palasi Englantiin 1994 "HMS Ark Royalin" mukana. Laivue siirtyi "HMS Illustriousille", kun "HMS Ark Royal" siirrettiin telakalle.


title: 820 Naval Air Squadron

text: "HMS Illustriousin" siirtyessä huoltoon 1998 laivue siirrettiin RNAS Culdroseen sukellusveneentorjuntakoulutukseen. Koulutuksen jälkeen laivue tukilaivoille. Laivue palasi "HMS Illustriousille" 1999 ja sen mukana Mosambikin rannikolle ja Sierra Leoneen (operaatio Palliser).


title: Ravintolalaiva Wäiski

text: Ravintolalaiva Wäiski on ainoa ympäri vuoden auki oleva ravintolalaiva Helsingissä. Se on ankkuroitu pysyvästi Hakaniemenrantaan Merihaan edustalle. Wäiskinä on tunnettu eri aikoina kaksi samannimistä ravintolalaivaa. Niistä ensimmäinen oli ravintolakäytössä Helsingissä vuosina 1991–1998 ja nykyinen on ollut vuodesta 1997 alkaen.


title: Ravintolalaiva Wäiski

text: Laivalla on ravintolatiloja neljässä kerroksessa.


title: Ravintolalaiva Wäiski

text: Ensimmäinen ravintolalaiva Wäiski (viralliselta nimeltään "M/S Wäinämöinen") oli Hampurissa rakennettu 40-metrinen jokilaiva. Vuonna 1941 valmistuneen aluksen nimi alkujaan "Wilhelm Bolz" ja vuodesta 1945 "Elbe". Kun alus ostettiin vuonna 1971 Suomeen, se nimettiin "Väinämöiseksi". Se purjehti vuosina 1971–1991 Saimaalla kotipaikkanaan Lappeenranta, kunnes se ostettiin Helsinkiin ravintolalaivaksi. Nimi vaihtui samalla muotoon "Wäinämöinen". Laiva oli ensin ankkuroituna vuosina 1991–1994 Hietalahden niin sanottuun Sillilaituriin ja sen jälkeen Hakaniemenrantaan. Alkuperäinen Wäiski upposi Hakaniemenrantaan 29. elokuuta 1998 vastaisena yönä. Uppoamisen syynä oli laivan pilssiin kertyneen veden aiheuttama paino. Alus saatiin nostettua kesäkuussa 1999 useiden epäonnistuneiden yritysten jälkeen, mutta se upposi kunnostuksen yhteydessä uudelleen tammikuussa 2000 Skogbyn satama-altaaseen Tammisaaressa. Kesäkuussa 2001 laiva päätettiin lopulta hajottaa.


title: Ravintolalaiva Wäiski

text: Nykyinen ravintolalaiva Wäiski on myös alkuperältään saksalainen ja hieman edeltäjäänsä suurempi, 48-metrinen. Se rakennettiin vuonna 1911 Einswardenissa ja oli alkuperäiseltä nimeltään "S/S Oldenburg". Vuonna 1919 se kastettiin uudelleen "Senator Peterseniksi". Natsi-Saksan aikana 1937–1945 laiva oli nimeltään "Dietrich Eckart" samannimisen henkilön mukaan, mutta sai sodan jälkeen takaisin aiemman nimensä. Vuosina 1967–1989 alus liikennöi Ruotsissa ja oli nimeltään ensin "Öland", sitten "Nordö" ja vuodesta 1970 "Jarl". Vuosina 1989–1997 se oli Suomen Naantalissa ja 1997–2000 ravintolalaivana Helsingin Länsisatamassa, kunnes se siirrettiin Hakaniemenrantaan ja nimettiin "Wäiskiksi" uponneen edeltäjänsä tavoin.


title: Jaakko Kujala

text: Kujala syntyi Ilmajoella vuonna 1882 pientilallinen Jaakko Kujalan ja Kaisa Välimäen perheeseen. Hän työskenteli erilaisissa sekatöissä vuoteen 1905, ja lähti Amerikkaan etsimään parempaa elämää.


title: Jaakko Kujala

text: Työskenneltyään Yhdysvalloissa maa-, metsä- ja teollisuustöissä joitakin vuosia Kujala palasi Ilmajoelle sekatöihin.


title: Jaakko Kujala

text: Kansanedustajana Kujala toimi vuosina 1919–1922. Luottamustoimen päätyttyä Kujala hankki pientilan Helsingin maalaiskunnasta, jota hän viljeli 1922–1926. Ilmajoelle hän palasi 1926, jossa hän hoiti uutta tilaansa kuolemaansa saakka. Hän oli myös synnyinkuntansa pitkäaikainen kunnanvaltuutettu.


title: Jaakko Kujala

text: Kujala avioitui vuonna 1916 Iida Maria Lindberg kanssa.


title: Sampson (hevonen)

text: Sampson oli vuonna 1846 Bedfordshiressa Englannissa syntynyt shirehevonen ja suurin koskaan tunnettu hevonen. Sen säkäkorkeus oli aikuisena peräti 219 cm ja se painoi 1524 kg. Nelivuotiaana korkea hevonen sai uuden nimen, Mammoth (suomeksi "Mammutti").


title: PMMP:n diskografia

text: Tämä on suomalaisen PMMP-yhtyeen diskografia. Listasijoitukset viittaavat Suomen viralliseen albumi- ja singlelistaan sekä Suomen viralliseen latauslistaan.


title: PMMP:n diskografia

text: Listasijoitukset ovat Suomen viralliselta singlelistalta (Single Top 20), Rumba-lehden 50 Hittiä -listalta (Rumba Top 50) (julk. 1992–2007), Suomen viralliselta latauslistalta (Top 30) (2007–) ja Suomen suosituimmat -listalta (Music Control -radiolista) (Radio Top 10 / Top 20).


title: Oskari Kunnassalo

text: Kunnassalo syntyi Toholammilla vuonna 1856 talollisten Zachris Matinpojan ja Maria Antintyttären perheeseen. Hän työskenteli erilaisissa maa- ja rakennustöissä vuoteen 1877, kunnes muutti Sysmään. Rakennustöissä Kunnassalo jatkoi kaksikymmentä vuotta.


title: Oskari Kunnassalo

text: Vuonna 1897 Kunnassalo perusti Heinolaan kirjansitomon. Sitomoliikkeen pitämisen lisäksi Kunnassalo työskenteli Heinolan työväentalon vahtimestarina.


title: Oskari Kunnassalo

text: Kansanedustajana Kunnassalo toimi vuosina 1911–1914. Eduskunnassa hän kuului talous- ja lakivaliokuntaan ja suureen valiokuntaan.


title: Oskari Kunnassalo

text: Kunnassalo oli naimisissa kahdesti: vuosina 1877-1891 Liisa Höglundin ja vuodesta 1892 Maria Alviina Törnroosin kanssa.


title: Kellon Lyönti

text: Voimistelu- ja Urheiluseura Kellon Lyönti (KeLy) on vuonna 1946 perustettu haukiputaalainen urheiluseura. Seuran nimi tulee Haukiputaalla sijaitsevasta Kellon kylästä, jossa seura on perustettu. Seurassa on mahdollista harrastaa kaukalopalloa, salibandya, pesäpalloa sekä kuntourheilua. Seuran miesten edustusjoukkue pelaa Suomen toiseksi korkeimmalla sarjatasolla I-divisioonassa. Seuran salibandyjunioreilla on joukkueet C-, D-, E-, F- ja G-junioreiden sarjoissa.


title: Kellon Lyönti

text: KeLyn juniorijaosto kasvoi vuosien 2003-2015 välisenä aikana huomaa vauhtia Mika Lahdenkaupin toimiessa puheenjohtajana ja juniorijaoston kehittäjänä. Vuoden 2016 alussa lisenssipelaajia seurassa oli 224. Mukaan kuuluivat myös miesten II-joukkueen pelaajat.


title: Kellon Lyönti

text: Kellon Lyönnin ensimmäinen salibandyjoukkue aloitti kaudella 1997-98 salibandyn 5. divisioonassa, ja joukkueen seurahistorian ensimmäisen maalin teki Ilpo Tukeva KeLyn voittoon päättyneessä ottelussa Puolangan Ryhtiä vastaan. Seura oli tuolloin koko Suomen pohjoisin salibandyjoukkue. Seuran edustusjoukkue nousi kaudelle 2000-01 salibandyn 3. divisioonaan, mutta putosi alemmalle sarjatasolle jälleen seuraavan kauden ajaksi, jolloin se sijoittui runkosarjassa viimeiselle sijalle.


title: Kellon Lyönti

text: Kaudella 2000-2001 edustusjoukkueen otteet III-divisioonassa eivät olleet kovinkaan suotuisia, sillä joukkue sijoittui sarjansa viimeiseksi ja putosi takaisin alempaan divisioonaan. Pelaajien osalta pienentyneellä joukkueella läpi kauden pelannut KeLy onnistui saavuttaman kauden kuluessa ainoastaan kolme sarjapistettä, mikä todisti ettei joukkue ollut vielä valmis jäämään kolmanteen divisioonaan. Seuran parhaaksi pistemieheksi nousi jälleen tehopisteet 7+7=14 viimeistellyt Jaakko Teppola, joka saavutti pistepörssissä sijan 16. Hänen lisäkseen ainoastaan tehopisteet 11+2=13 viimeistellyt Jorma Teppola onnistui seuran pelaajista rikkomaan kauden aikana kymmenen tehopisteen rajan.


title: Kellon Lyönti

text: Seuraavalla kaudella joukkueen pelilliset esitykset nelosdivisioonassa eivät juurikaan parantuneet, sillä KeLy jäi toistamiseen oman lohkonsa viimeiseksi mutta onnistui säilyttämään sarjapaikkansa. Jaakko Teppola oli läpi kauden jälleen seuran pistekärki, ja nyt hänen lisäkseen kymmenen tehopisteen rajan ylitti ainoastaan Samuli Pulju.


title: Kellon Lyönti

text: Kaudella 2002-2003 Kellon Lyönti sijoittui miesten nelosdivisioonassa huipputasaisessa lohkossaan neljänneksi jääden pisteen päähän suorasta noususta III-divisioonaan. Kauden alku vaikutti syksyllä todella lupaavalta, sillä kolmen turnauksen ja kuuden ottelun jälkeen joukkueen saldona oli 5 voittoa, 1 tasapeli eikä lainkaan tappioita. Tämän jälkeen kurssi valitettavasti kääntyi synkemmäksi vuodenvaihteessa. Seuran sisäistä pistepörssiä johtaneen Juho Krankan kautta häiritsi jalkavamma, mikä ei helpottanut vähäisestä pelaajamateriaalista kärsinyttä seuraa. Vuodenvaihteen jälkeen peleistä sivuun joutunut Krankka oli silti 20 tehopisteellään seuransa paras pistemies ja sijoittui pistepörssin kuudenneksi vain kahdeksan pisteen päähän pistepörssin voittaneesta NKSBT:n Jukka Ukkolasta.


title: Kellon Lyönti

text: Kausi 2004-2005 toi seuralle lopulta kaivattua menestystä muutaman vaikeamman vuoden jälkeen. Joukkue nousi kauden päätteeksi takaisin kolmanteen divisioonaan esittäen tasaisen varmaa peliä läpi kauden. Nousu jatkui samalla tavalla seuraavallakin kaudella, kun joukkue nousi Limingan Niittomiesten ja Raahen Ponnistuksen kanssa II-divisioonaan kaudelle 2006-2007. Juho Krankka saavutti pistepörssissä tehopisteillään 29+7=36 kolmannen sijan, ja 25 tehopistettä viimeistelleen Janne Krankan sijoitus oli kahdeksas. Myös II-divisioonassa vietettyä kausi 2006-2007 oli joukkueelle menestyksekäs; Juho Krankka voitti sarjan pistepörssin ylivoimaisesti tehoin 45+23=68, siirtyen seuraavalle kaudelle Oulun Luistinseuran liigamiehistöön.


title: Kellon Lyönti

text: Joukkueen seuraava kausi alkoi hankalasti, mutta kauden edetessä otteet paranivat. Kauden aikana joukkueeseen liittyivät Matti Rössi ja Matias Luokkanen, joiden panos nousi suuremmaksi, kun Juhopekka Pietilä siirtyi hänkin OLS:n liigamiehistöön. KeLyn sijoitus sarjassa oli viides. Suomen cupissa joukkue eteni neljännelle kierrokselle. Seuraavalle kaudelle joukkue vahvistui hurjasti, kun tutkapari Krankka Juho - Pietilä Juhopekka palasivat KeLyn miehistöön. Heille keskushyökkääjäksi hankittiin Kimmo Puusaari. Lisäksi alakertaan saatiin uutta tulivoimaa, kun Johannes Luokkanen ja Jani Raitanen liittyivät joukkueen vahvuuteen. Marraskuun alussa Tapio Ala-Rautalahden liittyminen joukkueen vahvuuteen teki joukkueesta lähes ylivoimaisen materiaaliltaan. Suomen cupissa tie katkesi neljännellä kierroksella Muuramen Yritystä vastaan. Kevään runkosarjan ratkaisupeleissä joukkue kaatoi tieltään sen pahimmat vastustajansa Merikosken ja OYUS:n, edeten näin vakuuttavaan lohkovoittoon. Divarikarsinnoissa joukkue kukisti avauspelissä HIFK:n täpötäydessä Jatulissa. Jatkopeleissä KeLy voitti Grankulla IFK:n kahdesti sekä kotipeleissä SBS Lapuan ja FBC Turun. Tämä riitti lohkon kakkossijaan ja sarjanousuun.


title: Kellon Lyönti

text: Divarikaudelle 2009-10 joukkue uudistui. Uusina pelaajina ryhmään liittyivät Harri Keskisipilä, Teemu Södö, Kimmo Hedemäki ja Sami Mursu sekä myöhemmin seuran kakkosjoukkueesta nostetut Jarkko Hiltunen ja Juha Uusitalo. Joukkue aloitti divarin kahdella tappiolla, mutta onnistui seuraavasta pelistä raapimaan voiton. Vieraskiertueelta joukkue otti täydet pisteet. Suomen cupissa tie katkesi rankkareilla Ilmajoen ISB:n voittaessa Jatulissa viidennen kierroksen ottelun. Tammikuun alussa joukkue oli vielä putoamisviivan alapuolella, mutta kevään edetessä joukkue voitti runkosarjan seitsemän viimeistä peliään ja varmisti näin paikan myös seuraavalle kaudelle. Divarikausi 2010-11 oli viimeinen kahden lohkon kausi, mikä tiesi neljän joukkueen tippumista molemmista lohkoista. KeLy aloitti syksyn voittaen lähes kaikki kotipelinsä. Vieraspeleistä pisteitä ei sen sijaan irronnut, vaikka pelit olivat tiukempia kuin edellisellä kaudella. Joukkue taisteli säilymisen puolesta, mutta joutui pisteen erolla putoamiskarsintaan Vaasan Woodcuttersia vastaan. Vaasa voitti avauspelin Jatulissa, mutta KeLy haki jälleen pakkovoiton Vaasasta. Ratkaiseva peli eteni jatkoajalle 3-3 -tilanteesta. Vaparitilanne KeLyn maalin edessä päättyi maaliin ja KeLyn tippuminen sinetöityi.


title: Kellon Lyönti

text: Tippumisen jälkeen edustusjoukkueen puikoissa kahdeksan vuotta toiminut Janne Krankka siirtyi sivuun pelaajavalmentajan paikalta. Vetovastuun joukkueesta otti Juho Krankka, jonka johdolla joukkue oli lähellä yltää jälleen divarikarsintoihin. Juho Krankka siityi kauden jälkeen sapattivapaalle, ja Juha-Antti Kurttila otti vuorostaan valmentajan tahtipuikon haltuunsa. Kurttilan johdolla joukkue pelasi kaksi mainiota kautta, jolloin joukkueen jäsenistö sai uutta verta riveihinsä. Karsintapaikkaa ei kuitenkaan näillä kausilla saavutettu. Kaudelle 2014-15 joukkueen ilme uudistui kertarytinällä. Suurimpana muutoksena oli Jukka Kinnusen saapuminen Haukiputaalle ja joukkueen peräsimeen. Lisäksi Janne Krankka palasi joukkueen takalinjoilla tuoden mukanaan nuorta lahjakkuutta kuten Eerik Lukkarin, Tuukka Kiviojan ja Toni Tuovilan. Edelleen joukkueen kokenut runko Juho Krankka, Harri Keskisipilä, Juuso Pohjonen, Sami ja Pasi Mursu sekä alueen parhaisiin maalivahteihin kuulunut Jesse Kamula jatkoivat peliuriaan.


title: Kellon Lyönti

text: Nimekäs kokoonpano ei pettänytkään odotuksia ja joukkue selvitti runkosarjan 21 voitolla ja yhdellä tasapelillä. Tappiota joukkue maistoi Tampereella liigajoukkue Classicin vieraana, kun se taipui lukemin 7-6. Tätä ennen joukkue oli raivannut Suomen cupissa tieltään BB-88:n, ja O2:n. Helsingin jäähallissa pelatussa pikkufinaalissa asettui vastaan valtakunnan parhaaksi kakkosen joukkueeksi veikattu FBC Turku, jonka KeLy voitti jatkoajalle venyneessä ottelussa Juho Krankan huikealla yksilösuorituksella, 9-8 ja. Kevään divarikarsinnoissa Kokkolan Nibacos kaatui kotona selvin numeroin, ja lopulta myös vieraskentällä jatkoajalla. Seuraavassa vaiheessa vastaan asettui FBC Turku, joka haki voiton Jatulista. KeLyn onnistui kuitenkin voittaa Turussa ja ratkaisuottelu pelattiin Jatulissa, jossa kotijoukkue oli väkevämpi, edeten näin viimeiseen karsintavaiheeseen. Siellä vastustajaksi tuli FBC Raseborg Knights, jonka KeLy voitti suoraan kahdessa pelissä. Näin KeLy saattoi juhlia paluuta divariin kaudelle 2015-16.


title: Kellon Lyönti

text: Divariin valmistuva joukkue koki valtavia takaiskuja, kun joukkueen ykköskentän Juho Krankka ja Harri Keskisipilä eivät voineet jatkaa joukkueessa. Lisäksi pari muuta luottopelaajaa joutui muuttamaan muualle töiden perässä. Joukkueella oli täysi työ hankkia pelaajia joukkueeseen, sillä samassa sarjassa pelannut Limingan Niittomiehet houkutteli myös pelaajia riveihinsä. Kauden avauspuolikasta väritti valtava vieraspelien määrä. KeLy repi kuitenkin mukavasti pisteitä vieraspeleistä ja pysyi putoamisviivan tuntumassa. Otteet kentällä paranivat tasaisesti. Joulukuussa joukkue voitto Josban kotikentällään ja sai lisäksi riveihinsä paluun tehneen Matias Moilasen ja maaliahneen Toni-Matti Koskelon. Kauden kantavia pelaajia olivat nuoret Eerik Lukkari, Tuukka ja Konsta Kivioja sekä maalivahti Jesse Kamula. Lopulta joukkueen kevät oli hieno, sillä kuusi viimeistä peliä joukkue selvitti tappioitta. Viimeisessä pelissä kaatui liiganousun pelannut LASB. Tippuminen jäi lopulta kiinni jatkoaikamaalista, jota ei hyväksytty. Näin sarjataulokossa KeLy menetti yhden pisteen, minkä seurauksena tippumisviivan yläpuoli oli juuri pisteen päässä. Kauden päätteeksi joukkueen rivit hajosivat totaalisesti ja päävalmentajana toiminut Janne Krankka siirtyi toisen seuran palvelukseen.


title: Kellon Lyönti

text: Kaudelle 2015-16 joukkue pelaa uuden valmentajan Jussi Töllin alaisuudessa. Joukkue on uusiutunut voimakkaasti.dollisuus jat


title: Kellon Lyönti

text: "(Tilanne 19.4.2012)"


title: Funky Kong

text: Funky Kong on "Donkey Kong" -pelisarjassa esiintyvä videopelihahmo, joka teki ensiesiintymisensä "Donkey Kong Contry" -pelissä. Funky Kong on esiintynyt myös muun muassa "Mario Kart Wii" -pelissä pelattavana hahmona kuuluen avattaviin hahmoihin. Hän esiintyy myös "Mario Super Sluggers" -pelissä pelattavana hahmona.


title: Funky Kong

text: Funky Kong on Donkey Kongin paras ystävä. Funkyn voi tunnistaa hänen trendikkäästä olemuksestaan ja aurinkolaseistaan. Funky harrastaa surffailua.


title: Fairey Albacore

text: Fairey Albacore oli Britannian Kuninkaallisen laivaston torpedopommittaja, jonka käyttäjän oli Fleet Air Arm toisessa maailmansodassa. Konetta valmistettiin Fairey Aviation Companyn Hayesin tehtaalla 1939–1943.


title: Fairey Albacore

text: Fairey Albacoren suunniteltiin täyttämään 11. helmikuuta 1937 annettu spesifikaatio S.41/36, mutta se tosiasiassa täytti aikaisemman 8. syyskuuta 1936 M.7/36 annetut vaatimukset, jotka määrittivät uuden torpedopommittajan 58–183 solmun nopeusalueelle ja joka kykeni kuljettamaan 18 tuuman Mk XIIA-torpedon. Koneessa oli oltava kaksoisohjaimet, motorisoitu taka-ampumo sekä täydelliset tähystys- ja suunnistusmahdollisuudet sekä riittävä lämmitys ja äänieristys.


title: Fairey Albacore

text: Tämä spesifikaation hylättiin käyttökelvottomana, mutta Fairey Aircraft Ltd toteutti sen siitä huolimatta. Prototyypin tuulitunnelitestaus tehtiin Faireyn Farnboroughin tehtaalla marraskuusta 1936 kesäkuuhun 1937. Fairey tarjosi uudemman spesifikaation täyttämiseksi sekä yksi- että kaksitasoista malliaan, mutta valintalautakunta vastusti yksitasoista sen rajoittuneemmalla palveluksella.


title: Fairey Albacore

text: Valintalautakunnan valitsema malli oli tasasiipinen, yksirunkoinen kokometallirakenne, jossa oli kangasverhoillut siivet. Koneen ohjaamo oli täysin katettu ja laskuteline kiinteä sekä erillinen. Koneen hydraulisia siivekkeitä oli tarkoitus ensisijaisesti käyttää ilmajarruina syöksypommituksessa. Koneen alkuperäiseksi voimanlähteeksi tarjottiin 1065 hevosvoiman Bristol Taurus II neljätoistasylinteristä kaksirivistä tähtimoottoria, joka myöhemmin vaihdettiin 1130 hevosvoiman Taurus XII -moottoriin.


title: Fairey Albacore

text:
Lentokoneen aseistukseksi suunniteltiin kiinteää eteenpäin ampuvaa 7,7 mm:n Browning-konekivääriä vasempaan yläsiipeen ja yhtä tai kahta kaasutoimista 7,7 mm:n Vickers K -konekivääriä taka-ampumoon. Kone kykeni kuljettamaan 18 tuuman/45,7 cm:n 1600 paunan/720 kg:n torpedon tai neljä 500 paunan/225 kg:n tai kuusi 250 paunan/112,5 kg:n pommia ulkoisissa kannattimissa siipien alla.
Konetta käytettiin myös miinanlaskuun.


title: Fairey Albacore

text: Konetta valmistettiin 800 kappaletta, johon lasketaan kaksi prototyyppiä. Valmistussarjat olivat L7074–L7173, N4152–N4425, T9131–T9260, X8940–X9290 ja BF584–BF777. Tuotanto viivästyi pääasiassa voimanlähteiden saantivaikeuksien vuoksi ja se päättyi lopullisesti 1943. Ainoa merkittävä muutos tuotannon aikana oli voimanlähteen muuttaminen Taurus II:sta Taurus XII:een.


title: Fairey Albacore

text: Koneen ensilento suoritettiin 12. joulukuuta 1938 Great West aerodromella koneena L7074 (F.3274), jonka lentäjänä oli F H Dixon. Tämä ja toinen prototyyppi L7075 (F.3275), jonka ensilento oli huhtikuussa 1939 eivät kuuluneet varsinaiseen tilaukseen, mutta saatuun 100 koneen sopimukseen (L7074–L7173) ne kuitenkin sisällytettiin. Kaikissa valmistetuissa koneissa oli pyörälaskuteline, vaikka ensimmäiseen prototyyppiin asennettiinkin kellukkeet tutkittaessa mahdollisuuksia koneen käyttämiseen katapultilta.


title: Fairey Albacore

text: Koneen tyyppitesteissä A & AEE loppukesästä 1940 koneen kolmas prototyyppi (L7076) ei menestynyt ja sen parhaaksi ominaisuudeksi havaittiin syöksypommitus.


title: Fairey Albacore

text: Ensimmäine laivaston ilmavoimien laivue perustettiin nimenomaan koneen käyttöönottamiseksi. 826 laivueelle luovutettiin 15. maaliskuuta 1940 12 Fairey Albacorea RNAS Fordissa Sussexissa. Kolme viikkoa saksalaisten hyökkäyksestä Alankomaihin laivueesta tuli ensimmäinen Albacorea taistelutoimissa käyttänyt, sen hyökättyä Zeebruggen edustalla olleiden E-veneiden kimppuun sekä viestiliikenneyhteyksiä vastaan Westendessä.


title: Fairey Albacore

text: Marraskuussa 1943 Albacore laivueet kahta lukuun ottamatta olivat vaihtaneet kalustonsa. 820 laivue, joka oli viimeinen tukialuksella palvellut Albacore laivue, otti osaa Sisilian ja Salernon maihinnousuihin "HMS Formidablelta". Toinen vasta heinäkuussa 1942 perustettu 841 laivue lensi Englannista maakentiltä RAF:n alaisuudessa.


title: 821 Naval Air Squadron

text: 821 Naval Air Squadron (821 NAS) oli Britannian Kuninkaallisen laivaston ilmavoimien lentolaivue.


title: 821 Naval Air Squadron

text: Laivue perustettiin 3. huhtikuuta 1933 Gosportissa yhdistämällä Kuninkaallisten ilmavoimien 446 lentue ja puolet 445 lentueesta kalustonaan yhdeksän Fairey IIIF:ää.


title: 821 Naval Air Squadron

text: Laivueen kalustoksi vaihdettiin toukokuussa 1933 Fairey Seal koneet ja se liitettiin 5. toukokuuta "HMS Courageousille". Elokuussa 1935 laivueen koneet palvelivat Abessinian kriisin vuoksi Välimerellä, josta se palasi Englantiin helmikuussa 1936. Englantiin palattuaan laivue luovutti Fairey Seal koneensa 822 Naval Air Squadronille ja sai tilalle Blackburn Shark II -koneet.


title: 821 Naval Air Squadron

text: Laivue vaihtoi kalustonsa syyskuussa 1937 Fairey Swordfish -koneiksi ja siirtyi marraskuussa 1938 "HMS Ark Royalille". Tukialuksen mukana laivue siirtyi Välimerelle keväällä 1939. Laivue siirtyi Amiraliteetin valvontaan 24. toukokuuta 1939.


title: 821 Naval Air Squadron

text: Toisen maailmansodan alussa laivueen koneet hyökkäsivät Saksan laivaston sukellusvenettä "U-39" vastaan Luoteisella reitillä , minkä jälkeen tukialus purjehti etsimään vihollisen pinta-aluksia eteläiseltä Atlantilta ja Intian valtamereltä. Laivue lakkautettiin 2. joulukuuta 1940.


title: Väestövastuujärjestelmä

text: Väestövastuu on yksi terveyskeskustyön järjestämisen muoto. Väestövastuujärjestelmässä lääkäri (tai lääkäri-terveydenhoitaja-pari) hoitaa kaikki tietyltä, hänelle määrätyltä alueelta terveyskeskuksen asiakkaiksi tulevat potilaat.


title: Väestövastuujärjestelmä

text: Väestövastuulääkärin palkkaus määräytyy väestön koon ja vaativuuden mukaan. Oman väestön ulkopuolisista potilaista maksetaan usein erillinen korvaus, samoin tehdyistä operaatioista.


title: Väestövastuujärjestelmä

text:
Väestövastuujärjestelmän hyvänä puolena on pidetty pitkiä hoitosuhteita, jotka mahdollistavat potilaan pitkäjännitteisen hoidon ja hyvän asiakassuhteen muodostumisen.
Kritiikin kohteeksi järjestelmä on joutunut erityisesti lääkärin työn hallinnan vaikeuden vuoksi. Erityisesti lääkäripulasta kärsivissä terveyskeskuksissa ja kokemattomilla lääkäreillä työpäivät ovat voineet venähtää kohtuuttoman pitkiksi. Pitkät hoitosuhteet jäävät toteutumatta, jos virkoja hoitavat lääkärit vaihtuvat.


title: Väestövastuujärjestelmä

text: Useissa terveyskeskuksissa on viime aikoina luovuttu väestövastuujärjestelmästä. Pitkiä hoitosuhteita on yritetty hakea muilla keinoin. Esimerkiksi listautumismallissa terveyskeskuksen palveluja usein tarvitsevat ihmiset voivat listautua tietyn lääkärin potilaiksi.


title: Gennadi Tšurilov

text: Gennadi Tšurilov () (5. toukokuuta 1987 Magnitogorsk, Neuvostoliitto – 7. syyskuuta 2011 Jaroslavl, Venäjä) oli venäläinen jääkiekkoilija. Tšurilov pelasi KHL-joukkue HK Lokomotiv Jaroslavlissa. Hän sai surmansa 7. syyskuuta 2011 sattuneessa lento-onnettomuudessa.


title: Gennadi Tšurilov

text: HK Metallurg Magnitogorskin kasvatti Tšurilov edusti koko ammattilaisuransa ajan HK Lokomotiv Jaroslavlia, vuosina 2005–2011. Kauden 2004–2005 Tšurilov pelasi kanadalaisessa juniorisarjassa.


title: HMS Arethusa (26)

text: HMS Arethusa (viirinumero 26) Britannian Kuninkaallisen laivaston Arethusa-luokan kevyt risteilijä. "HMS Arethusa" rakennettiin Chathamin telakalla ja se otettiin palvelukseen 23. toukokuuta 1935.


title: HMS Arethusa (26)

text: "HMS Arethusa" liitettiin palvelukseen otettaessa Välimeren laivaston 3. Risteilijäviirikköön palvellen siinä toisen maailmansodan alkamiseen asti.


title: HMS Arethusa (26)

text: Alkuvuodesta 1940 "HMS Arethusa" yhdessä sisaraluksensa "HMS Penelopen" kanssa kutsuttiin Kotilaivastoon, missä alukset muodostivat 2. Risteilijäviirikön yhdessä muiden Arethusa-luokan alusten kanssa. Alus osallistui Norjan taisteluihin, mutta se liitettiin 8. toukokuuta Noren ryhmään, jonka mukana alus tuki Calaisissa olevien maavoimien taistelua ja avusti joukkojen evakuoinnissa Ranskasta.


title: HMS Arethusa (26)

text: "HMS Arethusa" siirrettiin 28. kesäkuuta muodostettuun Force H:hon Gibraltarille. Alus osallistui Vichyn Ranskan laivasto-osaston tuhoamiseen Mers-el-Kebirissä (operaatio Catapult). Force H:n mukana alus suojasi saattueita Atlantilla ja Välimerellä.


title: HMS Arethusa (26)

text: "HMS Arethusa" oli Islannin ja Fär-saarten vesillä saksalaisen taistelulaivan "Bismarckin" metsästyksen aikana, mutta jo heinäkuussa alus palasi Välimerelle suojaamaan Maltan saattueita sekä suoritti myös itse huoltomatkoja Maltalle.


title: HMS Arethusa (26)

text:
Alukselle asennettiin huhtikuussa 1941 kaksi neliputkista kaksinaulaista ilmatorjuntatykkiä sekä tutkavarustus. Siltä poistettiin samassa yhteydessä katapultti. Myöhemmin samana vuonna alukselle asennettiin vielä neljä yksiputkista 20 millimetrin ilmatorjuntatykkiä.
Alus palasi Englantiin vuoden 1941 lopulla ja osallistui joulukuussa hyökkäykseen Lofooteille. Hyökkäyksen aikana alus vaurioitui lähelle osuneista lentopommeista ja se siirrettiin Chathamin telakalle korjattavaksi ja huollettavaksi. Huollon yhteydessä alukselta korvattiin yksiputkinen nelituumainen sekä puolentuuman konekiväärit kaksiputkisella nelituumaisella sekä neljällä yksiputkisella 20 millimetrin ilmatorjuntatykillä. Samoin aluksen 286 tutka korvattiin 273, 281, 282, 284 ja 285 tutkilla. Alus palasi palvelukseen huhtikuussa 1942 ja siirrettiin kesäkuussa takaisin Välimerelle 15. Risteilijäviirikköön. Aluksen päätehtävänä oli edelleen Maltan saattueiden suojaaminen.


title: HMS Arethusa (26)

text: Alukselle asennettiin lokakuussa 1942 kolme yksiputkista 20 millimetrin ilmatorjuntatykkiä lisää.


title: HMS Arethusa (26)

text:
"HMS Arethusa" oli mukana operaatio Stoneagessa, minkä aikana Italian ilmavoimien lentokoneen laukaisema torpedo osui 18. marraskuuta alukseen. Alus ja sen miehistö kärsi pahoin osumasta, mutta se kyettiin hinaamaan Aleksandriaan, jossa sitä korjattiin 7. helmikuuta 1943 saakka. Alus purjehti Yhdysvaltoihin Charlestowniin telakalle varsinaisiin korjauksiin. Yhdysvalloissa aluksen kaksinaulaiset korvattiin neliputkisella 40 millimetrin Boforsin ilmatorjuntatykillä, kolme yksiputkista 20 millimetrin ilmatorjuntatykkiä vaihdettiin neljään kaksiputkiseen. Lisäksi aluksen tutkajärjestelmä modernisoitiin.
"HMS Arethusa" palasi palvelukseen 15. joulukuuta palaten Englantiin, jossa aluksen kevyt ilmatorjunta-aseistus koostui huhtikuussa neljästä motorisoidusta kaksiputkisesta 20 millimetrin ja kolmesta yksiputkisesta 20 millimetrin ilmatorjuntatykistä. Täydellisesti palveluskuntoinen aluksesta saatiin vasta kesäkuussa 1944, jolloin se välittömästi siirtyi tukemaan Normandian maihinnousua osana Sword Beachin Force D:tä.


title: HMS Arethusa (26)

text: "HMS Arethusa" oli tammikuussa 1945 jälleen 15. Risteilijäviirikössä Välimerellä. Alus todettiin liian pieneksi modernisoitavaksi ja sitä käytettiinkin koealuksena vuoteen 1949, jolloin se siirrettiin BISCOlle. Alus saapui 9. toukokuuta 1950 Cashmorelle Newportiin romutettavaksi.


title: Jèrriais

text: Jèrriais on indoeurooppalaisiin kieliin kuuluva romaaninen kieli ja Normandian alueella puhutun normannin paikallinen muoto. Sitä puhutaan Kanaalisaariin kuuluvilla Jerseyn ja Sarkin saarilla. Jèrriaisin puhujia on alle 3 000 ja vuoden 2001 väestönlaskennan mukaan heistä vain 113 puhuu sitä ensisijaisena äidinkielenään.


title: Monte Hacho

text: Monte Hacho on Espanjan erityishallintoalue Ceutassa Pohjois-Afrikan rannikolla sijaitseva 204 metriä korkea mäki. Monte Hacho on Ceutan korkein kohta.


title: Monte Hacho

text: Monte Hacho sijaitsee Gibraltarinsalmeen työntyvän Península de Almina -niemen kärjessä Gibraltaria vastapäätä. Monte Hacho tai Marokon puolella sijaitseva Jebel Musa on toinen kreikkalaisessa ja roomalaisessa mytologiassa mainituista Herakleen pylväistä. Toinen pylväs on Gibraltar. Kreikkalaiset ja roomalaiset tunsivat Monte Hachon nimellä "Abyla".


title: Monte Hacho

text: Monte Hachon huipulla on bysanttilaisten rakentama linnoitus (). Bysanttilaisten jälkeen marokkolaiset ja portugalilaiset ovat pitäneet valtaa linnoituksessa. Nykyisin se on Espanjan armeijan käytössä eikä sinne päästetä vierailijoita. Monte Hacholla sijaitsee myös alun perin 1600-luvulla rakennettu Ermita de San Antonio -konventti. Konventti kunnostettiin 1960-luvulla. Lisäksi Espanjan diktaattori, generalísimo Francisco Francon muistomerkki on mäellä.


title: Boone Carlyle

text: Boone Carlyle on fiktiivinen hahmo televisiosarjassa "Lost". Häntä näyttelee Ian Somerhalder.


title: Boone Carlyle

text: Boone Carlyle syntyi lokakuussa 1981, rikkaalle Sabrina Carlylelle, joka johtaa hääyhtiötä. Boonen ollessa kymmenenvuotias Sabrina nai Adam Rutherfordin, jolla on kahdeksanvuotias tytär nimeltään Shannon. 20-vuotiaasta Boonesta tuli äitinsä bisneksen New Yorkin toimiston toimitusjohtaja. Boone kiintyi siskopuoleensa, mikä aiheutti heidän välilleen romanttisen viehätyksen. Boonen saadessa tietää Shannonin rahallisista vaikeuksista tämän isän kuoltua Boone tarjoutui antamaan hänelle rahaa, mutta Shannon ei ottanut niitä vastaan. Boone ”pelasti” Shannonin useita kertoja pahoinpiteleviltä poikaystäviltä lahjomalla heidät rahalla. Yksi kyseisistä pelastuksista johti Boonen Sydneyhin syyskuussa 2004, jossa hän sai tietää, että suhteet ovat Boonen rahan ja huomion takia tehtyjä huijauksia. Boone loukkaantui syvästi huijauksesta. Shannonin poikaystävän karatessa rahojen kanssa, Shannon tuli Boonen hotellille ja he harrastivat seksiä. Seuraavana päivänä he lähtivät Oceanic Airlinesin lennolle 815, jonka määränpää on Los Angeles.


title: Boone Carlyle

text: Boone yrittää antaa tekohengitystä tajuttomalle Roselle, ja väittää oppineensa taitonsa työskenneltyään hengenpelastajana. Boone on yleisesti auttavainen ja pysyy suojelevana Shannonia kohtaan, vaikka hän kritisoikin Shannonia tämän liikuttamattomuudestaan. Boonen suojeleva asenne sekoittuu mustasukkaisuuteen, kun Shannonille syntyy tunteita Sayidia kohtaan, ja Boone menestyksettömästi yrittää estää suhteen.


title: Boone Carlyle

text: Boone on kiinnostunut Locken metsästys- ja selviytymistaidoista. Boonesta tuleekin Locken oppipoika ja hän alkaa ottaa etäisyyttä muihin selviytyjiin. Boone ja Locke löytävät metallisen luukun jäljittäessään kidnapattua Clairea ja Charlieta. Kaksikko yrittää saada luukkua auki, pitäen samalla sen olemassaolon salaisuutena. Locke aiheuttaa Boonelle hallusinaation, joka auttaa häntä selvittämään tunteensa Shannonia kohtaan; Boone näkee hallusinaatiossa Shannonin kuolevan hirviön hyökkäykseen. 40 päivää haaksirikon jälkeen Boone ja Locke löytävät heroiinin salakuljettajien Beechcraft-pienkoneen korkealta puusta. Boone kiipeää koneeseen ja löytää toimivan radion koneen ohjaamosta, jota hän käyttää mayday-signaalin lähettämiseen. Hän vastaanottaa vastauksen viestiinsä mieheltä, joka myöhemmin paljastuu Bernardiksi, joka on yksi takaosan selviytyjistä. Lentokone kuitenkin putoaa keula edellä maahan Boonen ollessa yhä sen sisällä. Boone saa onnettomuudesta vakavia vammoja ja Jackin avusta huolimatta Boone kuolee 2. marraskuuta 2004. Ennen kuolemaansa Boone yrittää antaa Jackille viestin, joka tämän pitäisi kertoa Shannonille, mutta tämä kuitenkin kuolee ennen kuin ehtii lopettaa lauseensa.


title: Boone Carlyle

text: Melkein neljä viikkoa myöhemmin Locke kokee itseaiheutetun hallusinaation, missä pitkähiuksinen Boone ilmestyy ja työntää Lockea ympäriinsä pyörätuolissa kuvitteellisella Sydneyn lentokentällä, jossa muut selviytyjät ovat, mutta erilaisissa rooleissa. Boone kertoo Lockelle, että joku lentokentällä on suuressa vaarassa. Hallusinaation lopussa Locke löytää Mr. Ekon kepin, joka on veren peitossa jolloin Boone muuttuu veriseksi ja haavoittuneeksi. Hän kertoo Lockelle seuraavasti: ”Heillä on hänet. Sinulla ei ole paljon aikaa”. Oceanicin kuutosten peitetarinassa Boone on yksi itse koneen törmäyksen selviytyjistä, mutta kuoli pian sisäisiin vammoihin.


title: Boone Carlyle

text: Vaihtoehtoisessa aikajanassa, jossa lentokone ei putoakaan saarelle, Shannon ei palaa Los Angelesiin Boonen kanssa, joten Boone on Oceanicin lennolla yksin ja istuu Locken vieressä. Lennolla Boone keskustelee Locken kanssa ja saa selville tämän tietävän paljon selviytymisestä jolloin Boone sanoo seuraavansa Lockea mikäli kone putoaisi. Ironisesti alkuperäisessä aikajanassa juuri tämä johti Boonen kuolemaan. Koneen laskeuduttua Los Angelesiin Boone kättelee Lockea ja poistuu koneesta.


title: Boone Carlyle

text: Boone nähdään seuraavan kerran päätösjaksossa, jossa hän on onnistunut tuomaan siskonsa takaisin Australiasta. Boone ”pelastaa” siskonsa baarista tappelemalla ventovieraan kanssa. Sayid keskeyttää tappelun ja muistaa elämänsä Shannonin kanssa. Boone sanoi Hurleylle Shannonin hakemisen olleen todella vaikeaa. Boone nähdään myöhemmin kirkossa, jossa hän ”siirtyy eteenpäin” muiden selviytyneiden kanssa.


title: Boone Carlyle

text: "USA Today" kuvaili Boonea ”kokemattomaksi nuoreksi mieheksi, jota saaren haasteet ovat vahvistaneet”. "Variety" kutsui häntä ”kuumapäiseksi”, kun taas "Entertaiment Weekly" kirjoitti hänen olevan ”tasa-temperamenttinen”. Boonen pikaiset päätökset hyvät aikeet mielessä ovat usein hätiköityjä. Kuudentena päivänään saarella, Joanna Miller hukkuu. Huomattuaan hänen olevan hukkumassa Boone syöksyy välittömästi veteen pelastamaan häntä onnistumatta ja hukkuen melkein itsekin. Yrittäessään ottaa johtajuuden haltuunsa Boone varastaa leirin vedet; hänen suunnitelmansa kuitenkin osoittautuu huonoksi ja selviytyjät kääntyvät häntä vastaan. Kun Boone uskoo Sawyerilla olevan Shannonin lääkkeet, Boone yrittää varastaa ne häneltä.


title: Boone Carlyle

text:
Boone tarjoaa aina apuaan muille selviytyjille, liittyen muun muassa ryhmään, joka yrittää lähettää hätäviestin saarelaisten toisena päivänä; auttamalla Sayidia kolmioimaan Rousseaun hätäviestin signaalin kahdeksantena päivänä; etsien Clairea kuudentenatoista päivänä ja vartioiden Ethania palaamasta 28. päivänä. "IGN" kirjoitti, että ”hän näyttää olevan sekä hyväksi, että vahingoksi heidän selviytymiselleen” ja, että ”Boone esiintyi puhtaana ja rehellisenä tyyppinä, joka yritti auttaa ihmisiä saarella ja yritti kantaa oman kortensa kekoon muiden selviytyjien tapaan”.
Toisin kuin monet muut ensimmäisen kauden hahmot, jotka kirjoitettiin näyttelijöiden perusteella, Boone pysyi lähes samana koko tuotannon ajan. Alkuperäisesti hänen nimekseen piti tulla Boone Anthony Markham V, lempinimeltään ”Five” (). Pilottijakson käsikirjoituksessa kirjoittajat etsivät ja korvasivat kaikki Boonen nimen kohdat niin, että kun Jack laskee viiteen, käsikirjoituksessa luki ”Yksi, kaksi, kolme, neljä, Boone”. Ian ei halunnut kuvata pilottijaksoa, mutta kuullessaan J.J. Abramsin tuottavan ohjelman hän muutti mielensä. Ianille maksettiin noin 20 000–40 000 dollaria per jakso, ja pääsikin kolmanneksi korkeimmaksi näyttelijätiedoissa, ennen kuin tuottajat päättivät kirjoittaa nimet aakkosjärjestyksessä.


title: Boone Carlyle

text: Boone esiintyi yhteensä 25 jaksossa ja hänen äänensä kuultiin 26 jaksossa. Fyysisesti Boone esiintyi kolmessa jaksossa ensimmäisen tuotantokauden jälkeen ”erikois vierasesiintyjän” nimellä. Hän palasi Shannonin, Nikkin ja Paulon takaumiin sekä Locken hallusinaatioon. Nikkin kolmannen kauden takaumassa tuottajat eivät pyytäneet Iania leikkaamaan hiuksiaan kahden päivän työtä varten joten he antoivat hänelle peruukin, tehden hänen hiuksistaan huomattavasti pidemmät kuin niiden olisi kuulunut olla. Boonen sukunimen kirjoituksen kohdalla on ollut sekaannuksia. Kun ”Carlyle” esiintyy Boonen shekkivihossa ja haudassa, ”Carlisle” esiintyy jakson "Peliä sydämillä" tekstityksissä.


title: Boone Carlyle

text: Yhdennentoista jakson alkuperäisessä versiossa Locken piti olla kahden vierailevan hahmon kanssa etsimässä Claire ja löytää luukku. Lopullisessa tuotoksessa Boone kuitenkin oli Locken mukana, joka osoittautui valinnaksi joka johti Boonen kuolemaan. Sarjan tuottajat ovat sanoneet, että Ian otti hahmonsa kuoleman ammattimaisesti, Ian itse sanoi sen olleen ”melko turhauttavaa”. Boonen kuolema oli huomattava ensimmäisen päähahmon kuolemana sarjassa. Damon Lindelofin ja Carlton Cusen mukaan Boonen kuolemalla oli järkeä Jackin ja Locken ”taistelun” takia ja se johti kauden lopun tapahtumiin. Ianin lähdön jälkeen ABC allekirjoitti hänelle toisen yksivuotisen sopimuksen. Ian sanoi, että oleminen osa "Lostia" oli ”kaikkein suurin kokemus” ja ”parhain vuosi hänen elämästään”.


title: Boone Carlyle

text: "BuddyTV" kutsui Boonea fanien ”suosikiksi”. Kolmen jakon jälkeen "USA Todayn" artikkellissa Iania kutsuttiin ”kamera-ystävälliseksi”. "ComingSoon.netin" ”paras hahmo neljästätoista Lostin päähenkilöstä” -kyselyssä Boone sijoittui seitsemänneksi 4.3 prosentilla (yli 2 000 ääntä) äänistä. Boonen kuoleman jälkeen "TV Guiden" kriitkko kirjoitti kaipaavansa Boonen ”erittäin kauniita silmiä”. "IGN" rankkasi Boonen "Lostin" ensimmäisen kauden kymmenenneksi parhaimmaksi hahmoksi.


title: Boone Carlyle

text: Ian voitti vuoden 2005 "Screen Actors Guild Award" -palkinnon yhdessä muiden "Lostin" näyttelijöiden kanssa, ja hän oli myös ehdolla kategoriassa ”TV: Choice Läpimurto Rooli - Miesnäyttelijä” vuoden 2005 "Teen Choice Award" -gaalassa, mutta hävisi "Täydelliset naiset" -tähti Jesse Metcalfelle, joka esitti John Rowlandia. "Lostissa" näytellessään Ian äänestettiin yhdeksi ”20 Teens Who Will Change the World” -listalle sijoittuneista "Teen People" -lehdessä, vaikka olikin jo 26-vuotias. Teen People kutsui häntä myös ”seuraavaksi Johnny Deppiksi”. "TV Guiden" ”Top Ten Hunks” -listalla Ian sijoittui yhdeksänneksi.


title: Paras miespääosa draamasarjassa (Primetime Emmy)

text: Paras miespääosa draamasarjassa on yksi Primetime Emmy -palkinnon palkintokategorioista, joita on jaettu vuodesta 1954.


text: Alla listattuna vuosittaiset voittajat ja muut ehdokkaat.


title: Rot-Weiss Essen

text: Rot-Weiss Essen (vanhan kirjoitusasun mukaan Rot-Weiß Essen) on Essenissä sijaitseva jalkapalloseura.


title: Rot-Weiss Essen

text: Seura perustettiin vuonna 1907 nimellä "Sportverein Vogelheim", jonka juuret olivat kahdessa seurassa; "SC Preussenissa ja Deutsche Eichessa". Seura perusti yhdessä "Turnerbund Bergeborbecken" kanssa jalkapallojoukkueen, jonka nimeksi annettiin "Spiel- und Sportverein Emscher-Vogelheim". Ensimmäisen maailmansodan jälkeen nimi vaihdettiin "Spiel und Sport 1912":een. Vuonna 1923 "Spiel und Sport 1912" ja "Turnerbund Bergeborbeck" fuusioituivat, jolloin syntyi "Rot-Weiss Essen".


title: Rot-Weiss Essen

text: Rot-Weiss Essen lähti pelaamaan Gauliga Niederrheinia vuonna 1938. Tuolloin se oli korkein mahdollinen taso. Vuonna 1939 seura vihki nykyisen kotiareenansa, jolloin sinne mahtui 30 000 katsojaa. Sodan aikana joukkue pelasi kaudella 1943-1944 yhdessä "BV Altenessenin" kanssa nimellä "KSG SC Rot-Weiß Essen/BV 06 Altenessen".


title: Rot-Weiss Essen

text: Sodan jälkeen joukkue osallistui Essenin kaupunkisarjaan ja vuonna 1948 joukkue pääsi Oberliga Westiin. Joukkue pääsi vuosina 1949 ja 1950 finaaleihin asti, mutta ei onnistunut voittamaan Saksan mestaruutta. Vuonna 1952 joukkue onnistui voittamaan Oberliga Westin mestaruuden. Seuraavan vuonna joukkue voitti Saksan Cupin 40 000 ihmisen edessä. Kaudella 1954-1955 joukkue voitti vihdoinkin Saksan mestaruuden. Finaalissa oli vastassa 1. FC Kaiserslautern, jonka RWE voitti 4:3.


title: Rot-Weiss Essen

text: Bundesliiga alkoi vuonna 1963 ilman RWE:tä. Samana vuonna kuoli myös keskikenttäpelaaja Georg Melches, jonka mukaan nimettiin seuran areena. Joukkue nousi kaudeksi 1966-1967 Bundesliigaan, mutta jouti putoamaan oltuaan 18:s. Uudestaan seura onnistui nousemaan korkeimmallae tasolle kaudeksi 1969-1970, mutta joutui putoamaan kahden kauden jälkeen. Kaksi vuotta Regionalligassa auttoivat, sillä seura nousi Bundesliigaan vuonna 1973 ja oli siellä aina vuoteen 1977 saakka. Parhaimmillaan joukkue oli valmentajansa Horst Hrubeschin johdolla 8:s.


title: Rot-Weiss Essen

text: 1980-luvun joukkue oli suurimmaksi osaksi 2. Bundesliigassa, mutta joutui välillä tippumaan amatööritasollekin. 1990-luvun aikana seura onnistui esiintymään 2. Bundesliigassa ainoastaan kolmesti. Joukkue voitti Saksan amatöörisarjan mestaruuden vuonna 1992 ja esiintyi Saksan Cupin finaalissa vuonna 1994.


title: Rot-Weiss Essen

text: Joukkue on joutunut viime vuodet pelaamaan yleensä Regionalliga Nordissa. Viimeisin piipahdus 2. Bundesliigassa tapahtui kautena 2006-2007, jonka jälkeen seura putosi kolmannelle sarjaportaalle ja sen jälkeen jopa NRW-liigaan eli viidennelle sarjatasolle.


title: Acroporidae

text: Acroporidae on kivikorallien heimo, johon kuuluu ainakin neljä sukua. Se on koralliriuttoja rakentavista heimoista yleisin. Heimon lajeja tavataan indopasifisella merialueella. Heimon koralleja, varsinkin sukujen "Acropora" ja "Montipora" koralleja pidetään usein meriakvaarioissa. Ne luokitellaan lyhytpolyyppisiin eli SPS-koralleihin.


title: Jutun loppu (elokuva)

text: Jutun loppu ("The End of the Affair") on Neil Jordanin ohjaama elokuva vuodelta 1999. Se perustuu Graham Greenen romaaniin "Jutun loppu".


title: Jutun loppu (elokuva)

text: Julianne Moore näyttelee Sarah Milesia, naimisissa olevaa rakastajatarta. Ralph Fiennes tulkitsee päähahmon ilmeisen Greene-vaikutteisen roolin. Hän on mustasukkainen kirjailija Maurice Bendrix, jonka nainen on jättänyt pari vuotta aikaisemmin. Kuvion kolmatta osapuolta, Milesin aviomiestä, esittää Stephen Rea.


title: Jutun loppu (elokuva)

text: Ilta-Sanomien Timo Malmi toteaa käsikirjoittaja-ohjaaja Jordanin jättäneen Greenelle keskeisen katolisen problematiikan sivummalle. Ohjaaja onnistuu hänestä lähinnä Lontoon ilmapiirin tavoittamisen, hyvien näyttelijöiden ja Michael Nymanin musiikin ansiosta.


title: Jutun loppu (elokuva)

text: Elokuva oli ehdolla kahteen Oscar-palkintoon: parhaaseen naispääosaan ja parhaaseen kuvaukseen.


Suunnistuksen nuorten maailmanmestaruuskilpailut järjestettiin ensimmäisen kerran vuonna 1990, minkä jälkeen ne on järjestetty vuosittain. Osallistumisoikeus on suunnistajilla, jotka ovat täyttäneet tai täyttävät kyseisenä vuonna enintään 20 vuotta.


title: Suunnistuksen nuorten maailmanmestaruuskilpailut

text: Vuonna 1990 kilpailtiin normaalimatkalla ja viestissä. Seuraavana vuonna kilpailtiin myös pikamatkalla. Vuonna 2004 normaalimatkan nimi muutettiin pitkäksi matkaksi ja pikamatka keskimatkaksi. Sprinttisuunnistuksessa kilpailtiin ensimmäisen kerran 2006. Viestisuunnistuksessa kilpaillaan kolmen suunnistajan joukkueilla.


text: Nykyiset kilpailumatkat ovat:


title: Jutun loppu

text: Jutun loppu ("The End of the Affair") on brittiläisen kirjailijan Graham Greenen vuonna 1951 ilmestynyt romaani. Sen pohjalta on tehty kaksi elokuvaa, vuosina 1955 ja 1999. Romaani julkaistiin ensimmäisen kerran suomeksi vuonna 1952 Tauno Taunion suomentamana. Sen jälkeen romaanista on otettu ainakin kaksi uutta painosta.


title: Jutun loppu

text:
Romaanin tapahtumapaikka on Lontoo toisen maailmansodan aikana ja sen jälkeen. Romaani tutkii kolmen keskeisen henkilön suhteessa ilmeneviä pakkomielteitä, mustasukkaisuutta ja arviointeja. Henkilöt ovat kirjailija Maurice Bendrix, Sarah Miles ja tämän puoliso, virkamies Henry Miles.
Kertomuksen taustalla on Greenen oma suhde Lady Catherine Walstoniin.


title: Pohjois-Carolinan yliopisto, Wilmington

text: Pohjois-Carolinan yliopisto () Wilmingtonissa on Pohjois-Carolinassa Yhdysvalloissa sijaitseva julkinen yliopisto, joka perustettiin vuonna 1947 nimellä "Wilmington College". Maisterintutkintoja alettiin myöntää vuonna 1977.


title: Reuleaux’n kolmio

text: Reuleaux’n kolmio on kolmio, jonka sivut ovat pullistuneet. Kolmion kulmien paikat määritellään piirtämällä kolme saman kokoista ympyrää siten, että niiden leikkauspisteet ovat yhtä etäällä toisistaan.


title: Reuleaux’n kolmio

text: Reuleaux’n kolmio on saanut nimensä saksalaiselta insinööriltä Franz Reuleaux’lta (1829–1905).


title: Pocilloporidae

text: Pocilloporidae on kivikorallien heimo, johon kuuluu ainakin viisi sukua. Se muodostaa koralliriutoista toiseksi suurimman osan "Acroporidae"-heimon jälkeen.


title: Pocilloporidae

text: Heimon lajeja tavataan indopasifisella merialueella, tosin joitakin "Madracis"-suvun lajeja myös Atlantilla. Heimon koralleja, varsinkin sukujen "Seriatopora" ja "Stylophora" koralleja pidetään usein meriakvaarioissa. Ne luokitellaan lyhytpolyyppisiin eli SPS-koralleihin.


title: Nicole Stoehr

text: Nicole Stoehr (s. 3. joulukuuta 1992) on yhdysvaltalaisen Devo 2.0-yhtyeen laulaja ja johtohahmo.


title: Nicole Stoehr

text: Hän on myös näyttelijä. Hän on näytellyt vuonna 2006 elokuvassa "Little Miss Sunshine" sivuosassa.


title: Aleksandr Guskov

text: Aleksandr Aleksandrovitš Guskov (, s. 26. marraskuuta 1976 Nižni Novgorod, Venäjän SFNT Neuvostoliitto) on venäläinen jääkiekkoilija. Guskov pelaa KHL-joukkue TsSKA Moskovassa.


title: Aleksandr Guskov

text: Guskovin ura pääsarjatasolla alkoi vuonna 1998 Traktor Tšeljabinskissä. Vain 11. pelatun ottelun ottelun jälkeen hän siirtyi Lada Toljattiin, jossa hän pelasi kauden loppuun. Kaksi seuraavaa kautta Guskov pelasi Neftehimik Nižnekamskissa. Kaudelle 2001–2002 hän siirtyi Lokomotiv Jaroslavliin, jossa hän oli voittamassa kahta peräkkäistä Venäjän mestaruutta vuosina 2002 ja 2003. Vuonna 2004 Guskov siirtyi Ak Bars Kazaniin, mistä hän kuitenkin siirtyi kesken kauden Avangard Omskiin. Omskissa Guskov oli voittamassa vuonna 2005 Euroopan seurajoukkueiden mestaruutta, sekä hopeaa kotimaansa liigassa vuonna 2006. Hopeakauden jälkeen Guskov pelasi vuoden Lada Toljatissa. Kaudelle 2007–2008 hän siirtyi toistamiseen Lokomotiviin. Jaroslavlissa Guskov oli voittamassa toista Venäjän mestaruussarjan hopeamitalia vuonna 2008. Kaudeksi 2011–2012 hän siirtyi TsSKA Moskovaan.


title: Aleksandr Guskov

text: Aleksandr Guskov on osallistunut kolmiin (2002, 2003 ja 2004) jääkiekon maailmanmestaruuskilpailuihin Venäjän maajoukkueessa, tuloksena hopeaa vuodelta 2002.


title: Federico Macheda

text: Federico ”Kiko” Macheda (s. 22. elokuuta 1991) on italialainen jalkapalloilija, joka edustaa Bundesliigassa pelaavaa VfB Stuttgartia. Hän siirtyi Unitediin jo 15-vuotiaana Laziosta, mikä kirvoitti Lazion managerin kommentoimaan sapekkaasti, että Macheda hankittiin kuin karjamarkkinoilta.


title: Federico Macheda

text: Macheda debytoi 5. huhtikuuta 2009 Aston Villaa vastaan ja teki ottelun voittomaalin. Voittomaali syntyi ottelun lisäajalla. Uransa toisessa liigaottelussa Macheda onnistui jälleen maalinteossa, kun Sunderland kaatui hänen ratkaisumaalillaan numeroin 2–1. Hän pääsi ensi kertaa avauskokoonpanoon 19. huhtikuuta 2009 FA Cupin välierässä Evertonia vastaan. Hänet otettiin vaihtoon 83. minuutilla. ManU hävisi ottelun rangaistuspotkuissa. 8. tammikuuta hän siirtyi loppukauden kattavalle lainalle Italian Serie A:ssa pelaavaan Sampdoriaaan.


title: Amy Poehler

text: Amy Meredith Poehler (s. 16. syyskuuta 1971 Newton, Massachusetts, Yhdysvallat) on yhdysvaltalainen Golden Globe -palkittu näyttelijä, ääninäyttelijä ja koomikko. Hänet tunnetaan muun muassa komediasarjoista "Saturday Night Live" ja "Puisto-osasto", joissa esittämistään rooleista hän on ollut Emmy-ehdokkaana.


title: Amy Poehler

text: Poehler valmistui Boston Collegesta vuonna 1993 pääaineinaan teatteri ja viestintä, minkä jälkeen hän opiskeli improvisaatioteatteria Chicagon The Second Cityssä ja ImprovOlympicissä. The Second Cityssä hän liittyi Upright Citizens Brigade -komediaryhmään, joka sai oman televisiosarjan muutettuaan New Yorkiin vuonna 1996. Sarjaa esitettiin Comedy Central -kanavalla vuodet 1998–2000. Poehler esiintyi säännöllisesti myös "Late Night with Conan O'Brien" -keskusteluohjelman sketseissä vuosina 1996–2000.


title: Amy Poehler

text: Vuodesta 2001 alkaen Poehler esiintyi "Saturday Night Livessa", jossa hän esitti useita hahmoja ja juonsi "Weekend Update" -osiota aluksi Tina Feyn ja myöhemmin Seth Meyersin kanssa. Hän oli ehdolla parhaan naissivuosan Emmy-palkinnon voittajaksi vuosina 2008 ja 2009. Poehler jätti "SNL:n" vuonna 2008 saatuaan roolin sarjasta "Puisto-osasto", mistä hän on ollut parhaan naispääosan Emmy-ehdokkaana vuosina 2010 ja 2011. Näyttelemisen lisäksi hän on toiminut "Puisto-osaston" käsikirjoittajana ja tuottajana. Hän on myös yksi "The Mighty B!" -animaatiosarjan luojista ja ääninäyttelijöistä.


title: Amy Poehler

text: Poehler oli Tina Feyn kanssa pääosassa elokuvassa "Baby Mama" (2008), jonka lisäksi hän oli merkittävässä roolissa muun muassa elokuvissa "Mean Girls" (2004), "Hokkarihemmot" (2007), "The Ex" (2007), "Mr. Woodcock" (2007) ja "Spring Breakdown" (2009). Hän on myös ääninäytellyt muun muassa animaatioelokuvissa "Shrek kolmas" (2007), "Horton" (2008), "Alvin ja pikkuoravat 2" (2009) ja "Tapaus Punahilkka 2" (2011).


title: Amy Poehler

text: "Time"-lehti valitsi Poehlerin ”maailman 100 vaikutusvaltaisinta ihmistä” -listalleen vuonna 2011.


title: Amy Poehler

text: Poehler avioitui näyttelijä Will Arnettin kanssa vuonna 2003. Heillä on kaksi poikaa, Archie (s. 2008) ja Abel (s. 2010). Pari muutti erilleen vuonna 2012, ja Arnett haki avioeroa huhtikuussa 2014.


title: LAAS

text: Local Area Augmentation System (LAAS) on Yhdysvalloissa käytössä oleva lentokoneiden laskeutumisen navigaatiojärjestelmä, joka tarkentaa GPS-satelliittipaikannuksen tarkkuutta koneen lähetysmisvaiheen tarkkuusvaatimuksiia vastaaviksi. Lentoasemilla on maa-asemia, jotka välittävät korjauksen VHF-taajuudella lentokoneisiin. International Civil Aviation Organization (ICAO) kutsuu tätä Ground Based Augmentation System -järjestelmäksi (GBAS). Järjestelmä korvannee ILS-järjestelmän.


title: Taivaallinen rakastaja

text: Taivaallinen rakastaja ("Chances Are") on vuonna 1989 ensi-iltansa saanut yhdysvaltalainen romanttinen komediaelokuva, jonka ohjasi Emile Ardolino. Käsikirjoituksesta vastasivat Perry Howze ja Randy Howze. Pääosissa esiintyivät Cybill Shepherd, Robert Downey Jr., Ryan O'Neal ja Mary Stuart Masterson.


title: Taivaallinen rakastaja

text: Elokuva huomioitiin parhaasta musiikista Oscar- ja Golden Globe -ehdokkuuksilla.


title: Taivaallinen rakastaja

text: Suomessa elokuvan ensi-ilta oli 25. elokuuta 1989. Myöhemmin sitä on esitetty televisiosta muun muassa Yle TV1:llä ja KinoTV:llä.


title: Taivaallinen rakastaja

text: "Video-oppaassa" vuodelta 1994 Bello Romano pitää "Taivaallista rakastajaa" hauskana ja verevänä sen hyvien näyttelijöiden ansiosta ja antaa sille kolme tähteä viidestä, mikä vastaa sanallista arviota ”hyvä”.


title: Aleksei Vasiljev

text: Aleksei Sergejevitš Vasiljev (, s. 1. syyskuuta 1977 Jaroslavl, Venäjän SFNT, Neuvostoliitto) on venäläinen jääkiekkoilija. Vasiljev on pelipaikaltaan puolustaja ja hän pelasi viimeksi KHL-joukkue HK Lokomotiv Jaroslavlissa.


title: Aleksei Vasiljev

text: Vasiljev pelasi ensimmäisen pääsarjaottelun jo 16-vuotiaana kaudella 1993–1994 Lokomotiv Jaroslavlissa. Ensimmäisen täyden kauden Venäjän superliigassa hän pelasi kaksi vuotta myöhemmin. New York Rangers oli jo hänet NHL:ään varausnumerolla 110. Vasiljev siirtyi kaudelle 1997–1998 Pohjois-Amerikkaan, mutta harjoitusleirillä lokakuussa 2007 saamansa polvivamman vuoksi kausi jäi kokonaan väliin. Kaksi seuraavaa kautta Vasiljev pelasi Hartford Wolf Packissa AHL:ssä, joista myöhäisemmällä kaudella hän oli voittamassa Calder Cupia. Tilastoihin hän sai myös yhden NHL-ottelun ja kahden minuutin jäähyn Rangersista kaudella 1999–2000. Viimeisen Pohjois-Amerikan kauden hän pelasi Milwaukee Admiralsissa IHL:ssä, jonka jälkeen hän palasi takaisin Venäjälle ja kasvattajaseuraansa Lokomotiv Jaroslavliin. Jaroslavlista Vasiljevillä on kolme Venäjän mestaruutta vuosilta 1997, 2002 ja 2003, sekä hopeaa vuodelta 2008, että myös pronssia vuodelta 2005. Mestaruuskaudella 2001–2002 Vasiljevillä oli liigan paras plus/miinus-lukema, plus 33:lla.


title: John Seale

text: John Clement Seale (s. 29. toukokuuta 1943 Warwick, Queensland, Australia) on australialainen elokuvaaja. Hän on voittanut parhaan kuvauksen Oscar-palkinnon elokuvasta "Englantilainen potilas" ja ollut ehdolla kolmesti, elokuvista "Peter Weirin todistaja", "Sademies" ja "Päämääränä Cold Mountain".


title: John Seale

text: Hän on kuvannut myös elokuvan "Harry Potter ja viisasten kivi".


title: 1866 Sisyphus

text: 1866 Sisyphus on suurin Apollo-asteroidi. Sen läpimitta on noin 10 kilometriä. Eksentrisyys on 0,54, inklinaatio 41,19° ja kiertoaika 2,61 vuotta. Asteroidin löysi John Paul Wild 5. joulukuuta 1972. Ennen nimeämistään asteroidi tunnettiin tunnuksella 1972 XA.


title: Russ Carnahan

text: John Russell ”Russ” Carnahan (s. 10. heinäkuuta 1958) on yhdysvaltalainen demokraattisen puolueen poliitikko. Hän istui Yhdysvaltain edustajainhuoneen jäsenenä Missourin kolmannesta vaalipiiristä vuosina 2005–2013. Hän on syntyjään missourilainen ja ammatiltaan lakimies. Hän kuuluu metodisteihin.


title: Russ Carnahan

text: Russ Carnahan on Missourin kuvernöörinä toimineen Mel Carnahanin ja Yhdysvaltain senaatin jäsenenä toimineen Jean Carnahanin poika. Hänen isoisänsä Albert Sidney Johnston Carnahan toimi Yhdysvaltain edustajainhuoneen jäsenenä Missourin kahdeksannesta vaalipiiristä vuosina 1945–1947 ja 1949–1961.


title: Verbano-Cusio-Ossolan maakunta

text: Verbano-Cusio-Ossolan maakunta () on yksi Italian maakunnista. Se sijaitsee Piemonten alueella Italian pohjoisosassa. Verbano-Cusio-Ossolan maakunnan pinta-ala on 2 261 km² ja vakinaisia asukkaita on noin 160 000. Maakunta muodostuu 76 kunnasta, ja sen pääkaupunki on Verbania. Verbano-Cusio-Ossolan maakunta muodostettiin vuonna 1996 yhdistämällä kolme aluetta, jotka olivat aiemmin kuuluneet Novaran maakuntaan.


title: Verbano-Cusio-Ossolan maakunta

text: Maakunta rajoittuu kaakossa Maggiorejärveen, lännessä Valais’n Alppeihin ja pohjoisessa Lepontisiin Alppeihin. Maakunnan asutus on keskittynyt Tocejoen ja sen sivujokien laaksoihin sekä Maggiorejärven länsirannalle. Pohjoisosa on vuoristoinen ja laaksoinen Ossolan seutu. Maggioren lisäksi maakunnan eteläosassa on toinen järvi, Lago d'Orta.


title: Verbano-Cusio-Ossolan maakunta

text: Verbano-Cusio-Ossolan maakunnan naapurialueet ovat Vercellin ja Novaran maakunnat etelässä, sveitsiläinen Valais’n kantoni lännessä ja pohjoisessa sekä Ticinon kantoni idässä.


title: Verbano-Cusio-Ossolan maakunta

text: Maantie- ja rautatiereitit muualle Italiaan kulkevat Maggiore- tai Lago d'Orta -järvien rantaa pitkin. Myös Maggiorejärven poikki Verbanian Intrasta Lavenoon on lauttayhteys . Sveitsiin pääsee Simploninsolan ja Simplonin rautatietunnelin kautta tai Valle Vigezzon laakson kautta.


title: Verbano-Cusio-Ossolan maakunta

text: Maakunnan väekkäimmät kaupungit ovat Verbania (30 961 asukasta 31.12.2015), Domodossola (18 192) ja Omegna (15 398).


title: Bruno Delbonnel

text: Bruno Delbonnel (s. 1957 Nancy, Ranska) on ranskalainen elokuvaaja. Hän on ollut kolme kertaa ehdolla parhaan kuvauksen Oscar-palkintoon, elokuvista "Pitkät kihlajaiset", "Amélie" ja "Harry Potter ja puoliverinen prinssi".


title: Urheilupalatsipuhe

text: Urheilupalatsipuhe () on natsi-Saksan propagandaministeri Joseph Goebbelsin Berliinin Urheilupalatsissa 18. helmikuuta 1943 pitämä puhe, jossa hän pyrki valamaan saksalaisiin taistelutahtoa ja julisti ”totaalisen sodan” Saksan vihollisille. Puhetta pidetään usein malliesimerkkinä onnistuneesta retoriikasta ja propagandasta. Sen käytännön merkitys toisen maailmansodan kululle jäi kuitenkin vähäiseksi. Puheesta muistetaan parhaiten Goebbelsin retorinen kysymys: ”"Haluatteko totaalista sotaa?"”


title: Urheilupalatsipuhe

text: Puheessaan Goebbels kuvasi Saksan kansan vihollisia (hän nosti esiin ennen muuta Ison-Britannian ja Neuvostoliiton) julmiksi ja häikäilemättömiksi sekä varoitti niiden pyrkivän tuhoamaan koko Saksan kansan, mikäli ne voittaisivat sodan. Samoin hän vaati juutalaisten vaikutusvallan hävittämistä (sitä vastoin hän ei tematisoinut tuolloin jo käynnissä ollutta juutalaisten fyysistä hävittämistä) ja syytti näitä karkein sanoin Saksan syöksemisestä sotaan ja länsimaiden rappiosta. Goebbels tuomitsi myös bolševismin ankarin sanakääntein. Toisaalta hän korosti Saksan kansan sankarillisuutta ja urheutta vihollisten edessä. Goebbelsin mukaan Saksan kansa oli pakotettu mukaan sotaan, josta oli tullut Saksan kansan olemassaolon puolustustaistelu.


title: Urheilupalatsipuhe

text: Saksan 6. armeija oli antautunut vain kolme viikkoa aiemmin Stalingradin taistelussa. Vaikka propagandakoneisto teki parhaansa esittääkseen, että kyseessä oli tilapäinen takaisku, Goebbels ymmärsi useimpien saksalaisten tulkitsevan antautumisen sodan lopun aluksi. Myös sodankäynti Pohjois-Afrikassa takelteli. Goebbels päätti lujittaa kansan päättäväisyyttä ja taistelutahtoa kutsumalla koolle suuren mielenosoituksen, joiden osanottajien tuli edustaa Saksan kansan eri väestö- ja ikäryhmiä eli toisin sanoen Saksan kansaa pienoiskoossa. Puheessaan Goebbels mainitsee yleisön joukossa olevan ”itärintaman invalideja, Berliinin asetehtaiden työläisiä, kansallissosialistisen puolueen jäseniä, Wehrmachtin sotilaita, lääkäreitä, tiedemiehiä, taiteilijoita, insinöörejä, arkkitehteja, opettajia, virkamiehiä ja toimihenkilöitä”. 18. helmikuuta näin koolle kutsuttu joukko kokoontui Berliinin Urheilupalatsiin ("Sportpalast") mielenosoitukseen, jossa Goebbels julisti ”totaalisen sodan”.


title: Urheilupalatsipuhe

text: Puheessaan Goebbels esitti kokousväelle kymmenen retorista kysymystä, joihin tämä vastasi raivoisin suosionosoituksin ja jaa-huudoin. Kokousväen joukkoon oli sijoitettu etukäteen valmennettuja puolueaktiiveja, jotta väkijoukko varmasti osaisi osoittaa suosiotaan oikeissa kohdin. Goebbels kysyi kokousväeltä, tahtoivatko nämä totaalista sotaa, totaalimpana ja radikaalimpana kuin yksikään aikaisempi sota, joukko vastasi haltioitunein suosionosoituksin ja huudoin. Samoin kansanjoukko ilmaisi haluavansa työskennellä, ”mikäli Johtaja tahtoo”, kaksitoista, neljätoista tai kuusitoista tuntia päivässä, jos tämä on välttämätöntä lopullisen voiton saavuttamiseksi. Samoin mielenosoittajat ilmaisivat halunsa taistella leppymättä kansanvihollisia ja ”pesänlikaajia” vastaan. Kokoussalin seinää kiersi valtava iskulause: ”Totaalinen sota, lyhyin sota.”


title: Urheilupalatsipuhe

text: Mielenosoitus ja Goebbelsin puhe välitettiin luonnollisesti suorana valtakunnan radioverkossa, ja seuraavina päivinä lehdet julkaisivat puheen. Mielenosoitusta kuvaaville valokuvaajille ja kameramiehille oli annettu kehotus kuvata ensi sijassa yleisön joukossa olevia julkisuuden henkilöitä ja riemuitsevaa väkijoukkoa. Goebbelsin mukaan mielenosoitus osoitti, että Saksan kansa kokonaisuutena haluaa totaalista sotaa. Hänestä mielenilmaus oli yhtä sitova kuin kansanäänestys tai valtiopäivien päätös.


title: Urheilupalatsipuhe

text: Tuli kuitenkin kestämään vielä vuoden ja viisi kuukautta, ennen kuin Adolf Hitler muodollisesti antoi käskyn aloittaa ”totaalisen sodan”. 20. heinäkuuta 1944, samana päivänä kun Hitleriä vastaan oli tehty epäonnistunut murhayritys, hän valtuutti valtakunnanjohtaja Martin Bormannin valmistelemaan totaaliseen sodankäyntiin tarvittavia asetuksia. 25. heinäkuuta 1944 Hermann Göring valtuutettiin ”muuttamaan koko julkinen elämä kaikissa suhteissa totaalisen sodankäynnin vaatimuksia vastaavaksi”. Tässä vaiheessa myös Goebbels sai nimityksen ”totaalisen sodankäynnin päävaltuutetuksi”.


title: Sorvapasuri

text: Sorvapasuri on sorvan ja pasurin risteymä. Se on lisääntymiskykyinen.


title: Sorvapasuri

text: Sorvapasuri on jonkin verran särkilahnan näköinen. Peräevässä on 15-20 ruotoa, kun niitä on sorvalla 13-15 ja pasurilla 22-26. Sorvapasurilla on kaksi riviä hampaita. Vartalo on hiukan korkeampi kuin sorvalla.


title: Sorvapasuri

text: Sorvapasuria on tavattu Sysmästä, Porvoon seudulta ja Lohjanjärvessä.


title: Khašuri

text:
Khašuri () on kaupunki ja Khašurin piirikunnan keskus Šida Kartlin hallintoalueella Georgiassa. Kaupungin väkiluku on 29 400 (vuonna 2014).
Paikkakunta mainitaan kirjallisessa lähteessä ensimmäisen kerran vuonna 1693. Vuonna 1872 rakennettiin Potin ja Tbilisin välinen rautatieyhteydelle Mihailovon seisake, joka sai nimensä Venäjän keisarikunnan silloisen Kaukasian kenraalikuvernöörin ja suuriruhtinaan Mihail Nikolajevitš Romanovin mukaan. Asemanseudusta tuli lähikylien keskus, ja nykyinen kaupunki alkoi kehittyä toden teolla. Vuonna 1886 Mihailovossa asui 88 perhettä, kaikkiaan 296 henkeä.


title: Khašuri

text: Vuonna 1917 seisakkeen nimi vaihdettiin Khašuriksi. Vuonna 1921 Khašuri sai kaupungin arvon. Vuosina 1928–1934 nimenä oli kuitenkin "Stalinisi" () neuvostojohtaja Josif Stalinin kunniaksi.


title: Petrus Kähkönen

text: Petrus Kähkönen (s. 1987) on suomalainen näyttelijä ja laulaja. Hän esiintyy sekä teatterissa että televisiossa. Hänet kiinnitettiin vakituiseksi näyttelijäksi Helsingin Kaupunginteatteriin elokuussa 2011. Hän näytteli Venlalla sekä Kultainen TV -palkinnolla palkitussa sarjassa "Helppo elämä". Hän myös jälkiäänittää animaatioelokuvia sekä piirrettyjä.


title: Petrus Kähkönen

text: Kähkönen syntyi muusikkoperheeseen ja aloitti sellon soiton 4-vuotiaana. Kuoro, piano ja rummut astuivat kuvaan peruskoulussa. Hän opiskeli Sibelius-lukiossa ja Lahden ammattikorkeakoulussa musiikkiteatteria.


title: FC Rot-Weiß Erfurt

text:
FC Rot-Weiß Erfurt e. V. on saksalainen jalkapalloseura Erfurtista.
Seura on voittanut DDR-Oberligan kahdesti vuosina 1954 ja 1955. Se voitti myös vuonna 1949 Neuvostoliiton miehitysalueen mestaruuden. Kansainvälisesti paras saavutus on UEFA Cupin toiselle kierrokselle pääsy vuonna 1992.


title: Niels Arden Oplev

text: Niels Arden Oplev (s. 26. maaliskuuta 1961) on tanskalainen elokuvakäsikirjoittaja ja -ohjaaja.


title: Niels Arden Oplev

text: Vuonna 2009 Oplev työskentelee muun muassa Stieg Larssonin Millennium-romaanitrilogian filmatisointien parissa. Ensimmäinen osa Miehet jotka vihaavat naisia tuli teattereihin keväällä 2009.


title: Anna ystävämme

text: Anna ystävämme ("Anne of Avonlea") on kanadalaisen kirjailijan L. M. Montgomeryn teos. Alkuteos ilmestyi 1909, Hilja Vesalan suomennos 1920. Teos on toinen kahdeksanosaisesta Anna-sarjasta.


title: Anna ystävämme

text: Kuten sarjan ensimmäinenkin osa, Anna ystävämme kertoo orpotyttö Anna Shirleyn elämästä Kanadassa Prinssi Edwardin saarella. Kirjan alussa nyt 16-vuotias Anna aloittaa opettajan työt Avonlean koulussa. Kirja kuvaa muutaman vuoden ajan Annan tapahtumarikasta elämää työssä. Hän kokee monen moisia kommelluksia työssään ja ystäviensä kanssa. Viimeistään Cuthberteille muuttavat Keithin kaksoset pitävät huolen, ettei Annan elämästä puutu tapahtumia.


title: Mihail Žukov

text: Mihail Sergejevitš Žukov (, s. 3. tammikuuta 1985 Leningrad, Venäjän SFNT, Neuvostoliitto) on venäläinen jääkiekkoilija, pelipaikaltaan hyökkääjä. Hänellä on myös Ruotsin kansalaisuus.


title: Mihail Žukov

text: Žukov asui lapsena Ruotsissa ja pelasi juniorina jääkiekkoa siellä vuoteen 2004 asti. Ruotsin Elitserienissä otteluja ei kuitenkaan tullut kuin kolme HV 71:ssä, muuten hän pelasi juniorisarjoja ja miesten otteluja Allsvenskanissa. Edmonton Oilers 18-vuotiaan Žukovin vuonna , kolmannen kierroksen varauksena.


title: Mihail Žukov

text: Vuonna 2004 Žukov siirtyi kotimaahansa Venäjälle. Hän oli voittamassa Ak Bars Kazanissa Venäjän mestaruutta vuonna 2006, sekä hopeaa vuonna 2007. Toukokuussa 2009 Žukov siirtyi Lada Toljattiin, jossa pelasi kuusi ottelua kaudella 2009–2010 ennen lokakuista siirtoa Severstal Tšerepovetsiin. Syyskuussa 2010 hän siirtyi SKA Pietariin, jossa pelasi vain kaksi ottelua, kunnes siirtyi lokakuussa takaisin Severstal Tšerepovetsiin. Marraskuussa Žukov siirtyi Spartak Moskovaan. Spartakissa hän aloitti myös kauden 2011–2012. Hän pelasi kuitenkin seurassa vain 20 ottelua ennen siirtymistään Vitjaz Tšehoviin. Tšehovissa Žukov pelasi 16 ottelua, kunnes siirtyi tammikuussa Avangard Omskiin.


title: Gleb Klimenko

text: Gleb Viktorovitš Klimenko (, s. 28. heinäkuuta 1983 Voskresensk, Venäjän SFNT, Neuvostoliitto) on venäläinen jääkiekkoilija, pelipaikaltaan hyökkääjä. Klimenko edustaa puolalaista GKS Tychyä.


title: Gleb Klimenko

text: Klimenko pelasi ensimmäisen pääsarjatason ottelun vasta 24-vuotiaana Spartak Moskovassa kaudella 2007–2008. Uransa aikana monia seuravaihtoja tehneenä, Klimenko vaihtoi seuraa kesken kauden Spartakistakin, tällä kertaa Vitjaz Tšehoviin. Tšehovissa alkoi myös ensimmäinen KHL-kausi, mutta hyvillä tehoilla pelannut Klimenko vaihtoi liigan häntäpäähän juuttuneen joukkueen Ak Bars Kazaniin. Hän oli voittamassa Kazanissa KHL:n mestaruutta, Gagarin Cupia, vuonna 2009. Seuraavalla kaudella hän pelasi Tšehovin lisäksi SKA Pietarissa ja kaudella 2010–2011 Pietarin lisäksi Metallurg Magnitogorskissa.


title: Al Jazirah (Sudan)

text: Al Jazirah on yksi Sudanin 15 osavaltiosta. Vuonna 2007 siellä oli 4 130 000 asukasta, joten se on väkiluvultaan Sudanin toiseksi suurin osavaltio. Se sijaitsee maan itäosassa Sinisen-Niilin ja Valkoisen-Niilin välisellä alueella.


title: Al Jazirah (Sudan)

text: Osavaltion pääkaupunki on Wad Madani.


title: Kesha

text: Kesha Rose Sebert (s. 1. maaliskuuta 1987 Los Angeles, Kalifornia), paremmin tunnettu taiteilijanimellä Kesha (aiemmin Ke$ha), on yhdysvaltalainen laulaja-lauluntekijä ja R&B-artisti. Parhaiten Kesha tunnetaan hittikappaleistaan kuten ”Tik Tok”, joka ylsi monessa maassa singlelistojen kärkeen ja sai runsaasti radiosoittoa. Hänet tunnetaan myös ”räväkästä ja sotkuisesta bilehileen” imagostaan, värikkäistä hiustyyleistään sekä näyttävistä paljettiasuistaan. Keshan ensimmäinen studioalbumi "Animal" julkaistiin tammikuussa 2010. Hän on kirjoittanut albuminsa kaikki kappaleet itse. Debyyttilevyn toinen single oli ”Blah Blah Blah” (feat. 3OH!3) ja sille kuvattiin myös musiikkivideo.


title: Kesha

text: Kesha Sebert syntyi vuonna 1987 San Fernando Valleyssa, Kaliforniassa, josta hän muutti perheineen Nashvilleen, Tennesseehen vuonna 1991. Hänen äitinsä on laulaja-lauluntekijä Patricia Rose "Pebe" Sebert, ja hänellä on vanhempi veli Lagan. Pebe oli yksinhuoltaja, joten perhe kamppaili talousvaikeuksissa; he elivät sosiaalituella ja ruokakupongeilla. Kun Kesha oli pieni lapsi, hänen äitinsä joutui usein huolehtimaan hänestä jopa lavalla esiintyessään. Kesha on sanonut, ettei tiedä kuka hänen isänsä on. Kuitenkin Bob Chamberlain -niminen mies, joka kutsui itseään Keshan isäksi, väitti vuonna 2011 "Star Magazine" -lehdelle olleensa yhteydessä tyttäreensä ennen tämä 19-vuotispäivää. Todisteinaan hänellä oli valokuvia ja kirjeitä. Keshalla on saksalaisia, unkarilaisia ja puolalaisia sukujuuria.


title: Kesha

text: Keshan laululahjakkuuden huomasi ensimmäisenä hänen äitinsä, ja hän alkoi käydä bändikoulussa jossa soitti trumpettia ja saksofonia. Hänen äitinsä opetti hänet myös kirjoittamaan musiikkia. Tennesseessä Kesha kävi ensin Franklin High Schoolia ja myöhemmin Brentwood High Schoolia. Hän lopetti koulun 17-vuotiaana solmittuaan levytyssopimuksen ja muutti Los Angelesiin aloittaakseen musiikkiuransa. Hän kokeili aluksi musiikissaan erilaisia genrejä, kuten countrya, poprockia ja elektroa.


title: Kesha

text: Kesha nousi julkisuuteen ensimmäisen kerran Flo Ridan jättihitillä "Right Round", jolla hän on mukana laulamassa kertosäettä. Kesha laulaa taustoja Britney Spearsin kappaleella "Lace and Leather" ja on kirjoittanut Miley Cyrusille suurta suosiota saaneen "The Time of Our Lives" -kappaleen. Kesha on levyttänyt myös Pitbullin ja Taio Cruzin kanssa.


title: Kesha

text: Todellinen pongahdus julkisuuteen tapahtui vuonna 2009, kun Kesha julkaisi esikoissinglensä "Tik Tok". Kappale sai suurta suosiota ja listakärkisaavutuksia ympäri maailmaa. Muita menestyneitä kappaleita ovat "Blah Blah Blah", "Your Love Is My Drug", "Take It Off", "We R Who We R", "Blow" ja "Die Young". Kesha on myös tehnyt oman versionsa Girls’ Generationin kappaleesta "Run Devil Run". Joulukuussa 2012 Kesha julkaisi toisen studioalbuminsa "Warrior". Britney Spearsin maailmanlaajuinen hittikappale "Till the World Ends" on hänen kirjoittamansa.


title: Kesha

text: Kesha kärsi teini-iässä ulkonäköpaineista ja myöhemmin syömishäiriöistä. Hän vietti jonkin aikaa syömishäiriöpoliklinikalla Chicagossa alkuvuonna 2014. Kesha on kertonut olevansa biseksuaali ja kasvissyöjä.


title: Kesha

text: Lokakuussa 2014 nousi julkisuuteen Keshan nostama syyte musiikkituottaja Dr. Lukea vastaan. Kesha on syyttänyt tuottajaansa oikeudessa häneen kohdistuneesta seksuaalisesta hyväksikäytöstä.


title: Kesha

text: Kesha on ollut yhteistyössä Dr. Luken kanssa vuodesta 2005 lähtien, jolloin hän oli vasta lopettanut lukion aloittaakseen musiikkiuran. Keshan mukaan tuottaja oli pian alkanut käyttäytyä väkivaltaisesti ja ahdistella häntä seksuaalisesti. Dr. Luke oli myös pakottanut hänet kokeilemaan erilaisia päihteitä. Kesha halusi oikeusjutussa myös saada vapautuksen sopimuksesta, joka pakotti hänet jatkamaan yhteistyötä Dr. Luken johtaman Kemosabe Records -yhtiön kanssa.


title: Kuhankeittäjät (suku)

text: Kuhankeittäjät ("Oriolus") on kuhankeittäjien heimoon kuuluva varpuslintusuku. Kuhankeittäjien sukuun kuuluu BirdLifen mukaan 28 lajia.


title: Myon

text: Myon on oululainen vuonna 1995 perustettu progressiivista rockia soittava yhtye. Myon on julkaissut neljä albumia. Myonin esiaste oli nimeltään Project.


title: Myon

text: Laulaja Sami Huotari, basisti Keijo Koivikko, kitaristi Risto Silenius ja rumpali Matti Torro perustivat nimettömän yhtyeen vuonna 1995. Yhtyeen kantavaksi voimaksi osoittautuneen kosketinsoittaja Mika Pohjolan liittymisen jälkeen yhtye nimettiin Myoniksi. Mastervox teki levytyssopimuksen Myonin kanssa, mikä johti debyyttialbumin "Heavens Gardenin" nauhoituksiin.


title: Myon

text: Syksyllä 1998 julkaistiin esikoisalbumi "Heavens Garden", joka oli tyyliltään raskasta ja klassista ￼￼rockia progressiivisella lisukkeella. "Heavens Garden" julkaistiin myös Saksassa Noise Recordsin alaisena.


title: Myon

text: Toinen albumi "Ghost In Paradise" julkaistiin vuonna 2002. Se oli raskaampaa ja progressiivisempaa kuin edeltäjänsä ja oli Sami Huotarin viimeinen Myon-albumi. AMG julkaisi Ghost in Paradisen maailmanlaajuisesti vuonna 2005. "Ghost In Paradise" menestyi kohtalaisesti myös Japanissa.


title: Myon

text: "Slideshow" (2005) oli ensimmäinen albumi uuden solistin, Jukka Nummen, kanssa. Yhtyeen tyyli muuttui huomattavasti progressiivisempaan, radioystävällisempään ja miksauspainotteisempaan suuntaan. Albumin kappaleet olivat hieman tunteellisempia kuin heavy metalliksi luonnehditut edeltäjänsä.


title: Myon

text: Yhtye palasi juurilleen raskaaseen musiikkiin albumilla "Frameworks" (2007). Levyn kappaleet olivat pidempiä ja kasaripainotteisempia kuin "Slideshow"'lla, mutta määrä oli pienempi. Levyn kappaleiden tunnelma oli palannut Ghost In Paradise -henkisemmäksi, ja sitä on luonnehdittu Queensrÿchen, Rushin ja Kansasin sekoitukseksi. Tämä albumi jäi kitaristi Risto Sileniuksen viimeiseksi.


title: Myon

text: Myon on oli saanut loppukesästä 2010 uuden albuminsa nauhoitukset valmiiksi ja siltä julkaistiin loppuvuodesta singlet "Inner Fire" ja "Built by the Distance". Kappaleet ovat edeltävään albumiin verrattuna huomattavasti kevyempiä ja herkempiä. Singlejä on luonnehdittu hyvin sagamaisiksi. Albumilla kitaraa soitti Jyrki Laiho. Yhtyeen esiintymisistä on tekeillä live-DVD "Liveworks".


title: Myoni (täsmennyssivu)

text: Myoni tarkoittaa seuraavia asioita:


title: Vakoilija (elokuva)

text: Vakoilija ("Spione") on Fritz Langin ohjaama saksalainen mykkä jännityselokuva vuodelta 1928. Lang käsikirjoitti elokuvan yhdessä vaimonsa Thea von Harboun kanssa. "Vakoilija" oli ensimmäinen elokuva, jonka Lang tuotti oman yhtiönsä, Fritz-Lang-Filmin, kautta. Elokuvan julkaisija oli kuitenkin Ufa.


title: Vakoilija (elokuva)

text: Langin edellinen elokuva "Metropolis" oli ollut taloudellinen floppi. Lang halusi tehdä sen jälkeen enemmän yleisöä miellyttävämmän elokuva aiemman elokuvansa "Tri Mabuse – ihmispeto" tapaan. "Vakoilija" on pitkälti monien myöhempien seikkailujännäreiden esikuva, ja siitä pystyy näkemään vaikutteita Alfred Hitchcockin elokuviin ja James Bondeihin. Elokuva oli saanut vaikutteita ns. Zinovjevin kirjeistä ja neuvostoliittolaisten vakoilijoiden toiminnasta Lontoossa.


title: Vakoilija (elokuva)

text: "Vakoilijan" kuvaukset alkoivat joulukuussa 1927, ja ne kestivät viisitoista viikkoa maaliskuulle 1928. Elokuva julkaistiin maaliskuussa 1928, ja se sai vaihtelevan vastaanoton. "Film und Volk" -lehden toimittaja piti elokuvaa täytenä roskana, vaikka monet kehuivatkin elokuvaa viihdyttäväksi. Vaikka kriitikot eivät elokuvasta erityisesti pitäneet, niin yleisö oli vakuuttunut.


title: Vakoilija (elokuva)

text: Elokuvan alkuperäisiä negatiivejä ei ole säilynyt, mutta Tšekin kansallisessa elokuva-arkistossa Prahassa säilytetään hyvälaatuista nitraattifilmiä. Friedrich-Wilhelm-Murnau-säätiö restauroi elokuvan vuosina 2003 ja 2004 käyttäen nitraattikopiota ja muita pätkiä elokuvista, joita löytyy arkistoista ympäri maailmaa.


title: Paulínia

text: Paulínia on kunta São Paulon osavaltiossa Brasiliassa. Kunnan asukasluku oli 82 146 vuonna 2010.


title: Nykyaikainen viisiottelu kesäolympialaisissa 1936

text: Berliinin kesäolympialaisissa 1936 kilpailtiin nykyaikaisessa viisiottelussa viidettä kertaa olympialaisten historiassa. Ohjelmassa oli vain miesten yksilökilpailu, jonka voitti isäntämaa Saksan Gotthard Handrick.


title: Rakastin sinua, Hilde

text: Rakastin sinua, Hilde on Veikko Itkosen ohjaama suomalainen elokuva vuodelta 1954. Tapio Vilpposen eli Royn käsikirjoitus perustuu käsikirjoituskilpailun voittaneen hämeenkyröläisen maanviljelijän tekstiin.


title: Rakastin sinua, Hilde

text: Naispääosaa, kaunista viettelijää, esittää tuottaja-ohjaaja Itkosen vaimo Eija Karipää. Tämän ystävätärtä esittää ensimmäisessä elokuvaroolissaan televisiokuuluttaja Teija Sopanen. Itse tarina kertoo varakkaan talon oikullisesta, pahasta naisesta sekä tämän pahasta (Sakari Jurkka) ja hyvästä (Matti Oravisto) kilpakosijasta.


title: Rakastin sinua, Hilde

text: Kriitikoilta "Rakastin sinua, Hilde" sai ankaran tyrmäyksen niin käsikirjoituksen, ohjauksen kuin näyttelijätyönkin osalta. Ensimmäisessä elokuvassaan näytellyt Teija Sopanen oli Leo Nordbergin "Uuteen Suomeen" kirjoittaman arvostelun mukaan elokuvan harvoja valopilkkuja, jota hän olisi suonut näytettävän enemmänkin. Kuvaaja Kalle Peronkoski sai kiitosta toiselta kriitikolta, mutta hänenkään työnsä ”ei jaksa pelastaa itse tarinaa haaksirikolta”.


title: Rakastin sinua, Hilde

text: Erään myöhemmän kriitikon mukaan elokuvaa eivät naurettavuuden alhosta pelasta edes hienot maisemat.


title: Matka kuuhun (vuoden 1929 elokuva)

text: Matka kuuhun ("Frau im Mond") on Fritz Langin ohjaama saksalainen mykkä tieteiselokuva, joka valmistui vuonna 1929. Lang käsikirjoitti elokuvan vaimonsa Thea von Harboun tarinan pohjalta. Se oli ensimmäinen kokoillan elokuva, joka käsitteli vakavasti avaruusmatkustamista, ja se oli Langin viimeinen mykkäelokuva.


title: Matka kuuhun (vuoden 1929 elokuva)

text: Lang oli haaveillut jo elokuvansa "Metropolis" kuvausten aikana elokuvasta, joka käsittelisi avaruudessa matkustamista. Lang oli tutustunut vuonna 1927 tietokirjailija Willy Leyhyn, joka oli kirjoittanut joitakin kirjoja matkustamisesta raketeilla. Hän kehotti Langia ottamaan yhteyttä fyysikko Hermann Oberthiin, joka oli rakettiopin edelläkävijöitä. Oberth saapui Berliiniin syksyllä 1929 auttamaan elokuvanteossa.


title: Matka kuuhun (vuoden 1929 elokuva)

text: Lang halusi tehdä elokuvasta jälleen suuremman kuin edellinen pienibudjettinen "Vakoilija". Hän käytti paljon aikaa ja rahaa suuren avaruusaluksen rakentamiseen. Lisäksi Kuun maisemien aikaansaamiseksi studiolle tuotiin rekkalasteittain hiekkaa Berliinin laitamilta.


title: Matka kuuhun (vuoden 1929 elokuva)

text: Oberth oli elokuvan pääasiallinen tieteellinen avustaja, vaikka Leykin oli mukana tuotannossa. Kuvausten aikana Ufa-tuotantoyhtiö tuki taloudellisesti Oberthin tutkimustyötä. "Matka kuuhun" osuu joissakin kuvauksissaan oikeaan, sillä elokuvassa esitetään Kuun ympärilennossa käytettävä kahdeksikkokuvio, avaruusaluksen matkustajien painottomuus ja ensimmäisen kerran myös nykyään alusten lähdössä käytetty lähtölaskenta kymmenestä alaspäin.


title: Matka kuuhun (vuoden 1929 elokuva)

text: "Matka kuuhun" oli Langin viimeinen elokuva Ufalle. Elokuvan tuotto teattereissa oli pettymys tuotantoyhtiölle. Lisäksi Ufa ja Lang ajautuivat kiistoihin elokuvan äänityksestä. Ufa olisi halunnut lisätä myöhemmin ääniefektit elokuvaan, mutta tähän Lang ei suostunut. Kiista johti lopulta Langin lähtemiseen Ufasta.


title: Matka kuuhun

text: Matka kuuhun voi viitata seuraaviin:


title: Karolina Arewång-Höjsgaard

text: Karolina Arewång-Höjsgaard (o.s. Arewång, s. 12. maaliskuuta 1971) on ruotsalainen suunnistaja ja maailmanmestari. Hän edustaa ruotsalaista Domnarvets GoIF -seuraa.


title: Karolina Arewång-Höjsgaard

text: Nuorten MM-kilpailuissa 1991 Arewång voitti pronssia pikamatkalla. Seuraavan arvokilpailumitalinsa hän voitti vasta 12 vuotta myöhemmin 32-vuotiaana, kun hän voitti Rapperswil/Jonan MM-kilpailuissa 2003 hopeaa pitkällä matkalla ja viestissä. Västeråsin MM-kilpailuista 2004 hän voitti kultaa pitkällä matkalla ja viestissä ja hopeaa sprintissä. Kahtena seuraavana vuonna hän voitti viestissä 2005 MM-pronssia ja 2006 MM-hopeaa. Lisäksi Arewång-Höjsgaard on voittanut EM-kilpailuiden viestisuunnistuksessa kultaa ja pronssia.


title: Karolina Arewång-Höjsgaard

text: Arewång-Höjsgaard on voittanut Domnarvets GoIF:n joukkueessa Venlojen viestin vuosina 2008, 2011 ja 2015 ja Tiomilan vuosina 2000, 2005, 2013 ja 2015.


title: Raskas ioni

text: Raskaalla ionilla tarkoitetaan yleensä ionisoitunutta atomia, joka on heliumydintä raskaampi, esimerkkinä kulta- ja lyijyatomin ydin.


title: Raskas ioni

text: Raskaita ioneita törmäyttämällä voidaan luoda korkeaenergistä ja todella kuumaa ainetta. Esimerkiksi RHIC:ssä ja tulevaisuudessa myös LHC:ssä törmäytetään korkeaenergisiä raskaita ioneita, jotta saataisiin luotua kvarkkigluoniplasmaa, jossa kvarkit ja gluonit ovat niin sanotusti vapaita eivätkä sitoutuneita hadroneihin, kuten tavallisissa olosuhteissa.


title: Mariano González

text: Mariano Nicolás González (s. 5. toukokuuta 1981, Tandil, Argentiina) on argentiinalainen jalkapalloilija, pelipaikaltaan joko hyökkäävä keskikenttäpelaaja tai laitalinkki.


title: Mariano González

text: Mariano on syntynyt Tandilin kaupungissa, josta muun muassa Mauro Camoranesi on myös kotoisin. Hän aloitti ammattilaisuransa kotimaansa Racing Clubista. Sieltä hän siirtyi vuonna 2004 Italiaan Palermon riveihin.


title: Mariano González

text: Kaudeksi 2006–2007 Mariano siirtyi lainalle Internazionaleen, jossa hän ei kuitenkaan onnistunut vakiinnuttamaan paikkaansa avauskokoonpanossa. Niin hän palasi kauden jälkeen takaisin Palermoon, mutta ei jatkanut seuraavaa kautta joukkueessa vaan siirtyi jälleen lainalle, tällä kertaa Portoon.


title: Mariano González

text: Kohtalaisen hyvin sujuneen kauden jälkeen Porto käytti osto-optionsa Marianosta, ja näin hän siirtyi pysyvällä siirrolla joukkueeseen noin 3,25 miljoonan euron siirtosummalla.


title: Mariano González

text: Kesällä 2004 Mariano kuului olympiakultaa Ateenassa voittaneeseen Argentiinan joukkueeseen.


title: Cristian Rodríguez

text: Cristian Gabriel Rodríguez Barotti (s. 30. syyskuuta 1985 Juan Lacaze, Uruguay) on uruguaylainen jalkapalloilija. Hän edustaa uruguaylaista Peñarolia ja on pelipaikaltaan vasen laitalinkki.


title: Cristian Rodríguez

text: Rodríguezia kutsutaan myös lempinimellä "Cebolla" (), jonka hän sai pelatessaan Peñarolissa ammattilaisuransa alussa. Sanottiin, että hän saa vastustajajoukkueen puolustuksen itkemään harhautuksillaan.


title: Cristian Rodríguez

text: Rodríguez aloitti ammattilaisuransa nuorena paikallisjoukkue Peñarolista, joka pelasi Uruguayn pääsarjassa. Hän oli joukkueen mukana voittamassa pääsarjamestaruutta kaudella 2003. Vuonna 2004 hän kärsi loukkaantumisesta, jonka takia hän joutui olemaan sivussa muutamasta pelistä. Poissa ollessaan Rodríguez nähtiin TV-kameran välityksellä, kun hän oli katsomossa hyppimässä ja kannustamassa joukkueen fanien seurassa. Teosta ei kuitenkaan seurannut mitään rangaistusta tai vastaavaa.


title: Cristian Rodríguez

text: Vuonna 2005 hän siirtyi ranskalaisjoukkue Paris Saint-Germainiin. Ensimmäisenä kautenaan Ranskassa Rodríguez ei kuulunut joukkueen avainpelaajiin, mutta toisella kaudellaan 2006–2007 hän oli vahvasti mukana auttamassa joukkuetta säilymään pääsarjassa. Ainoan maalinsa kaudella hän teki kotiottelussa Monacoa vastaan.


title: Cristian Rodríguez

text: Heinäkuu 2007 Rodríguez siirtyi portugalilaiseen Benficaan vuoden lainasopimuksella. Hän oli kauden aikana joukkueensa tärkeimpiä pelaajia. Kauden jälkeen hän jäi Portugaliin ja siirtyi kesällä 2008 Portoon. Portossa hän muodosti hyvin toimivan hyökkäystrion yhdessä argentiinalaisen Lisandro Lópezin ja brasilialaisen Hulkin kanssa. Hän pelasi Portossa neljän kauden aikana 70 Primeira Ligan ottelua. Hän voitti Portugalin-mestaruuden 2009, 2011 ja 2012 sekä Portugalin cupin 2009, 2010 ja 2011. Hän pelasi 11 ottelua Porton voittaessa Eurooppa-liigan kaudella 2010–2011.


title: Cristian Rodríguez

text: 28. toukokuuta 2012 Rodríguez teki nelivuotisen sopimuksen espanjalaisen Atlético Madridin kanssa. Ensimmäisellä Atlético-kaudellaan hän pelasi Primera Divisiónissa 33 ottelua, näistä 12 avauskokoonpanossa. Hän voitti samalla kaudella Espanjan cupin. Atlético Madridin voittaessa Espanjan-mestaruuden kaudella 2013–2014 hän pelasi kaikkiaan 20 liigaottelussa, mutta vain kahdessa pelissä avauskokoonpanossa. Seuraavalla kaudella hän pelasi kuusi Primera Divisiónin ottelua sekä lainasopimuksella viisi Serie A -ottelua Parmassa. Hän kävi keväällä 2015 lainalla myös brasilialaisessa Grêmiossa.


title: Cristian Rodríguez

text: Rodríguez siirtyi ilmaissiirrolla argentiinalaiseen Independienteen kesällä 2015. Pelattuaan 27 Argentiinan pääsarjaottelua hän palasi ensimmäiseen ammattilaisseuraansa Peñaroliin helmikuussa 2017. Hän voitti samana vuonna Uruguayn-mestaruuden.


title: Cristian Rodríguez

text: Rodríguez teki ensiesiintymisensä Uruguayn maajoukkueessa jo 18-vuotiaana ystävyysottelussa Meksikoa vastaan lokakuussa 2003. Copa Américassa 2004 hän pelasi kaikki muut ottelut paitsi voitokkaan pronssiottelun. Esnimmäisen maaottelumaalinsa hän teki Argentiinaa saman vuoden lokakuussa. Copa Américassa 2007 hän pelasi kaikissa kuudessa ottelussa Uruguayn sijoittuessa neljänneksi. Uruguayn voittaessa Copa Américan 2011 hän pelasi kahdessa alkulohkon ottelussa. Hän pelasi Uruguayn kaikki neljä ottelua MM-kilpailuissa 2014 ja Copa Américassa 2015.


title: Australianlivertäjä

text: Australianlivertäjä ("Lalage tricolor") on Australiassa ja Papua-Uudessa-Guineassa elävä käpinkäisiin kuuluva varpuslintu. Aiemmin sen luokiteltiin olevan Indonesiassa elävän ruohikkolivertäjän ("Lalage sueurii") alalaji.


title: Australianlivertäjä

text: Kooltaan australianlivertäjä on noin 17–19 cm. Pesimäaikaan koiraan pää, selkä ja siivet, lukuun ottamatta niiden alapintoja ja leveää valkeaa viirua, ovat mustat. Vatsa, alaperä ja siipien alaosat ovat väriltään valkoiset. Pesimäajan ulkopuolella koiraan selkä on vaaleanruskea. Siivet ovat ruskeat ja niissä on hieman mustaa. Naaras muistuttaa ulkonäöltään pesimäajanulkopuolista koirasta, mutta on vatsastaan ruskehtavampi kuin koiras, jonka vatsa on harmahtava. Australianlivertäjän pyrstö on pitkähkö ja pyöreäpäinen. Lajin kutsuääni on kauas kantautuva liverrys.


title: Australianlivertäjä

text: Australianlivertäjä elää koko Australian pääsaarella ja Papua-Uudessa-Guineassa. Muuttoaikoina lajia tavataan myös Uudessa-Seelannissa. Linnun elinympäristöä ovat avoimet metsät, vesistöjen puureunukset puolikuivilla alueilla ja läheiset pensaikkoseudut. Osa linnuista muuttaa pesimään Australian eteläosiin ja muuttavat pesimäajankuluttua jälleen pohjoisemmaksi.


title: Australianlivertäjä

text: Australianlivertäjän pesimäaika kestää syyskuusta joulukuuhun. Kuppimainen pesä rakennetaan oksanhaarukkaan puun kuoresta ja ruohoista, joiden kiinnittämiseen ne käyttävät hämähäkinseittiä. Ne saattavat myös pesiä tyhjissä muiden lintujen pesissä. Erityisesti laji suosii mutaharakan ("Grallina cyanoleuca") mutapesiä. Australianlivertäjät voivat pesiä kolonioissa, jolloin yhdessä puussa on useita pesiä. Naaras munii kahdesta kolmeen munaa, joita molemmat vanhemmat hautovat noin kahden viikon ajan. Poikaset poistuvat pesistään noin 12 vuorokauden kuluttua kuoriutumisestaan.


title: Australianlivertäjä

text: Australianlivertäjät syövät pääasiassa hyönteisiä. Se etsii ravintoa niin ilmasta kuin maastakin. Ajoittain laji käyttää ravintonaan myös hedelmiä, siemeniä ja mettä.


title: Täplärastas

text: Täplärastas ("Hylocichla mustelina") on pohjoisamerikkalainen rastaiden heimoon kuuluva varpuslintu. Se on sukunsa ainoa laji.


title: Täplärastas

text: Täplärastaan pituus on noin 19 cm, siipien kärkiväli 30–34 cm ja paino keskimäärin noin 50 g. Se muistuttaa laulurastasta mutta on hieman pienempi, päälaki ja etuselkä ovat ruosteenruskeat, siiven alapinnalla on valkeat kuviot ja rinnan sekä kupeiden tummat täplät ovat suurempia. Sukupuolet ovat samannäköisiä.


title: Täplärastas

text: Täpärastas elää Pohjois-Amerikassa Kanadan ja Yhdysvaltain itäosissa, etelässä Floridan pohjoisosiin saakka. Se on muuttolintu, joka talvehtii Keski-Amerikassa Panamaa myöten sekä Meksikon eteläosissa. Laji on harhautunut Eurooppaan pari kertaa. Sen elinympäristön ala on 3,5 miljoonaa neliökilometriä.


title: Täplärastas

text: Täplärastaskanta on vähentynyt 43 % 1960-luvulta lähtien, pääasiassa sekä pesimä- että talvehtimisalueilla tapahtuvien laajojen metsänhakkuiden takia. Lehmäturpiaalin lisääntynyt loisinta täplärastaan pesissä on pienentänyt lajin jälkeläistuottoa. Paikoin kaikissa täplärastaan pesissä on vähintään yksi lehmäturpiaalin muna.


title: Täplärastas

text: Täplärastaan lisääntymisaikaista elinympäristöä ovat varttuneet lehti- ja sekametsät. Se suosii virtaavan veden läheisyyttä, runsasta alikasvosta ja soistunutta maaperää.


title: Täplärastas

text: Täplärastaat ovat yksiavioisia ja keskimäärin joka toinen pari pesii kahdesti kesän aikana. Naaras rakentaa pesän tiheään pensaaseen tai matalalle puuhun. Munia on kahdesta neljään ja naaras hautoo niitä keskimäärin 13 päivää. Molemmat emot huolehtivat poikasista, jotka jättävät pesän 12–15 päivän ikäisinä.


title: Täplärastas

text: Täplärastas on kaikkiruokainen ja syö hyönteisiä, matoja, nilviäisiä, etanoita ja kotiloita sekä marjoja ja hedelmiä.


title: Emit

text: Emit (aikaisemmalta nimeltään Regnly) on yksi suunnistuksessa käytettävistä elektronisista leimausjärjestelmistä. Suomessa käytetään sitä lähes poikkeuksetta, mutta muualla käytetään paljon myös Sportident-järjestelmää. Järjestelmään kuuluvat kilpailukortit, leimasimet, leimausten purkulaite ja ratamestarin kortti.


title: Emit

text: Hienoimmissa kilpailukorttimalleissa on ratamestarin kortin tapaan näyttöruutu, josta näkee onko leimaus onnistunut ja rastin koodin.


title: Emit

text: Myynnissä on myös ratamestarin kortteja, jotka eivät ole pakollisia järjestelmän toimivuuden kannalta. Ne ovat yleensä kaliimpia kuin tavalliset kilpailukortit. Ratamestarin kortissa on näyttöruutu kortin sisäpuolella. Kun ratamestarin kortilla leimaa rastilla olevaan leimasimeen, kortti kertoo toimiiko leimasin ja rastin koodin. Ratamestarin korttia ei voi käyttää kilpailukorttina. Leimasinjärjestelmä ilmoittaa vikaantuvasta rastista tietyllä koodilla, joka näkyy tulospalvelujärjestelmässä ylimääräisenä leimauskoodina.


title: Emit

text: Kilpailukortt sisältää pariston, logiikan ja etälukuantennit. Paristo ei ole käyttäjän vaihdettavissa.


title: Emit

text: Lajisäännöt kieltävät avatun (käytännössä paristovaihdetun) kilpailukortin käytön kisoissa.


title: Emit

text: Lähtöleimasin ei rakenteellisesti eroa väliaikaleimasimesta. Lähtöleimasin tunnetaan myös nimellä 0-leimasin. Lähtöleimasimessa tunnusomaista on kuitenkin se että ne on varustettu vilkahtavalla ledillä, jonka avulla suunnistaja voi havaita nollaantumisen tapahtuneen. Lähtöleimasinta ei voi käyttää väliaikaleimasimena tai maalileimasimena. 0-leimasimen käytön jälkeen emitin sisäinen kello on aktiivisena noin 3600 sekuntia ellei sitä käytetä leimauksen väliaikaleimasimilla.


title: Emit

text: Väliaikaleimasin ei pysäytä emitin sisäistä kelloa vaan viestii kilpailukortille rastin koodin. Vanhan sukupolven leimasinlaitteissa (oranssi väri) on mahdollista välittää tieto rastilla käymisestä reaaliaikaisesti kilpailunseurantajärjestelmään erikoisvalmisteisella leimsasinlaitteella joka ulkoisesti vastaa lukuleimasinta. Tämä ei kuitenkaan pysäytä emitin sisäistä kelloa kesken suorituksen. Uuden sukupolven ( keltaisista ) leimasimista voidaan kaikista lukea väliaikatieto langattomasti käyttäen hyväksi valmistajan tarjoamaa väliaikarastijärjestelmää.


title: Emit

text: Maalileimasin on pääsääntöisesti koodiltansa 100.


title: Emit

text: Lukuleimasimen käyttö pysäyttää kilpailukortin sisäisen kellon ja lataa tiedot joko sarja- tai usb-kaapelia pitkin tietokoneella käytettävään ohjelmistoon.


title: Emit

text:
Ohjelmistot ovat pääsääntöisesti windows käyttöjärjestelmää tukevia ohjelmistoja vaikka itse laiteympäristö ei tätä rajoitakaan.
Ennen radalle lähtöä suunnistajan mukana olevan Emit-kilpailukortin edellisen käyttökerran tiedot tyhjennetään lähtöleimasimessa. Kortin sisäinen kello nollataan ja kello lähtee käyntiin sitten kun kortti nostetaan lähtöleimasimesta. Kun suunnistaja rastilla käydessään leimaa korttinsa Emit-leimaisimella, rekisteröi kortti rastin koodin ja kortin sisäisen kellon ajan. Kilpailukortin pohjassa olevaan pahviin tulee leimasimessa olevasta piikistä varmistusmerkintä, jota käytetään, jos sähköinen leimaus ei ole onnistunut.


title: Emit

text: Kilpailun jälkeen kilpailukortilla olevat leimausten aikatiedot siirretään lukuleimasimen avulla tulospalvelujärjestelmään. Leimausajoista lasketut rastiväliajat julkistetaan tavallisesti osana kilpailujen tuloksia. Kilpailupaikalla voidaan väliajat tulostaa paperiliuskalle leimausten purkulaitteella.


title: Emit

text: Järjestelmässä voi olla myös väliaikarasteja ("online-rasteja"), jotka lähettävät sähköisesti tiedon tuloslaskentaan rastilla käymisestä. Näin saadaan väliaikatietoja kilpailusta sen aikana. Paitsi kuulutuksen apuna tietoa voidaan käyttää viestikilpailussa seuraavan kilpailijan valmistautumiseen.


title: Fairey III

text: Fairey III oli Britannian Kuninkaallisten ilmavoimien tiedustelu- ja hävittäjä lentokoneperhe, jonka käyttäjänä oli muun muassa Fleet Air Arm maailmansotien välillä. Konetta valmistettiin Fairey Aviation Companyn Stockportin tehtaalla vuodesta 1918.


title: Fairey III

text: Fairey IIIA ja IIIB koneet olivat palveluksessa sodan lopulla ja joitakin IIIB koneita käytettiin merimiinojen paikantamiseen. Fairey IIIC otettiin palveluskäyttöön marraskuussa 1918 ja se ei kerennyt mukaan sotatoimiin ennen aselepoehtojen astumista voimaan. Seitsemän Fairey IIIC:tä siirrettiin "HMS Pegasuksella" Arkangeliin Pohjois-Venäjällä oleville joukoille.


title: Fairey III

text: Fairey IIID oli palveluskäytössä Kuninkaallisilla ilmavoimilla ja Fleet Air Armilla. Lisäksi yksitoista konetta myytiin Portugalin ilmavoimille ja joitakin kuusi konetta siirrettiin Australian laivastolle. Konetta myytiin myös Alankomaille ja Ruotsille.


title: Fairey III

text: Fairey IIIF otettiin palveluskäyttöön Kuninkaallisissa ilmavoimissa ja Fleet Air Armissa 1927. Hieman myöhemmin kone otettiin palveluskäyttöön Uudessa Seelannissa. Konetta myytiin myös Argentiinaan, Chileen, Kreikkaan, Irlantiin ja Neuvostoliittoon.


title: Lohilaaksolaisten saaga

text: Lohilaaksolaisten saaga () on tunnetuimpia Islanninsaagoista eli Islannin sukusaagoista. Se on kirjoitettu 1200-luvun alkupuolella, eikä sen kirjoittajaa tunneta.


title: Lohilaaksolaisten saaga

text: Saaga kertoo Laxárdalurin suvusta ja sen riidoista. Tarinan taustalla ovat luultavasti todelliset tapahtumat, mutta saagassa niitä on muunneltu. Saagaa arvostetaan sen korkeatasoisen tyylin, yhtenäisen kerronnan ja päähenkilöiden elävän luonteenkuvauksen vuoksi.


title: Lohilaaksolaisten saaga

text: Lohilaaksolaisten saagan tapahtumat alkavat 800-luvulta, jolloin Haraldr Kaunotukan itsevaltaiseen hallintoon tyytymättömät päälliköt perhekuntineen lähtivät Norjasta asuttamaan Islantia. Saaga käsittelee näiden sukujen välistä toimintaa; avioliittoja, kauppamatkoja, sotaa ja kostoretkiä. Saaga päättyy kristinuskon saapumiseen vuoden 1000 tienoilla kuningas Olavin aikana.


title: Lohilaaksolaisten saaga

text: "Lohilaaksolaisten saaga" on julkaistu suomeksi vuonna 1967.


title: Fairey Barracuda

text: Fairey Barracuda oli Fairey Aviation Companyn kehittämä torpedo- ja syöksypommittaja. Kone suunniteltiin korvaamaan Fairey Swordfish ja Fairey Albacore -koneet.


title: Fairey Barracuda

text:
Kone oli Kuninkaallisen laivaston ilmavoimien käytössä toisessa maailmansodassa.
Konetta valmistettiin Fairey Aviation Companyn, Blackburn Aircraft Limitedin, Boulton Paulin ja Westland Aircraftin tehtailla.


title: Erakkorastas

text: Erakkorastas ("Catharus guttatus") on pohjoisamerikkalainen rastaisiin kuuluva varpuslintu.


title: Erakkorastas

text: Linnun pituus on noin 17 cm, siipien kärkiväli 25–28,5 cm ja paino keskimäärin 27,8 g. Erakkorastas on kooltaan kuin satakieli ja muistuttaa pienikokoista laulurastasta, mutta alapuolen tumma täplitys keskittyy rintaan ja kurkkuun, kun se laulurastaalla jatkuu kupeille ja vatsaan saakka. Erakkorastaan pyrstö ja yläperä ovat punaruskeat. Sukupuolet ovat samanvärisiä. Lajista tunnetaan kahdeksan alalajia.


title: Erakkorastas

text: Vanhin rengastettu erakkorastas eli 8 vuotta 8 kuukautta vanhaksi. Lehmäturpiaali loisii myös erakkorastaan pesissä.


title: Erakkorastas

text: Erakkorastas on pohjoisamerikkalainen lintulaji, jonka lisääntymisaikainen esiintymisalue ulottuu läpi mantereen Alaskasta Newfoundlandiin ja Yhdysvaltojen koillisnurkkaan, ja etelässä Yhdysvaltain länsiosissa Kaliforniaan ja New Mexicoon. Laji on muuttolintu, joka talvehtii Yhdysvaltain etelä- ja itäosissa, Meksikossa ja Keski-Amerikassa. Lajia tavataan satunnaisesti Länsi-Euroopassa. Lajin elinympäristön ala on 8,4 miljoonaa neliökilometriä ja maailman populaation koko on noin 56 miljoonaa yksilöä.


title: Erakkorastas

text: Erakkorastas elää pesimäaikana puhtaissa havumetsissä, paikoin havusekametsissä, aina 3,5 kilometrin korkeudelle vuoristossa. Se viihtyy myös taimikoissa ja soistuneissa korpimetsissä.


title: Erakkorastas

text: Pesä on Kalliovuorten itäpuolella tavallisesti matalalla havupuun tai pensaan oksalla, Kalliovuorten länsipuolella se on usein maassa. Munia on 3–6, joita naaras hautoo keskimäärin 12 päivää. Koiras käy ruokkimassa hautovaa naarasta ja poikasia, jotka jättävät pesän usein lentokyvyttöminä 10–15 päivän ikäisinä. Normaalisti laji tekee kaksi pesyettä kesän aikana, joskus kolme.


title: Erakkorastas

text: Hyönteiset ja muut pienet selkärangattomat, syksyllä ja talvella myös marjat ja hedelmät.


title: Nikolai Leskov

text: Nikolai Semjonovitš Leskov (, myös salanimellä M. Stebnitski; 16. helmikuuta 1831 Gorohovo, Orjolin alue, Venäjä – 5. maaliskuuta 1895 Pietari) oli venäläinen toimittaja ja kirjailija. Hän käytti myös salanimeä M. Stebnitski. Häntä on pidetty venäläisistä kirjailijoista venäläisimpänä.